Iktibar kejatuhan Kesultanan Melayu Melaka angkara rasuah

BANGI, 7 Rejab 1442H, Jumaat – Rasuah dan pengkhianatan boleh melemahkan sesebuah kerajaan serta meruntuhkan ketamadunan bangsa.

Perkara ini jelas dibuktikan melalui sejarah kejatuhan Kesultanan Melayu Melaka ke tangan Portugis pada tahun 1511.

Tokoh Warisan Kebangsaan, Datuk Aripin Said berkata, amalan rasuah bahaya bukan sahaja kepada sistem pentadbiran sesebuah negara, malah ia juga meletakkan maruah sesuatu bangsa ke tahap lebih hina.

Justeru, beliau berkata, rakyat perlu mengambil pengajaran mengenai bahaya rasuah kepada kerajaan dan sistem sosial negara secara keseluruhannya.

Katanya, gejala berkenaan perlu ditangani habis-habisan di negara ini bagi mengelakkan sejarah kejatuhan kerajaan Kesultanan Melayu Melaka berulang.

“Bangsa Malaysia adalah bangsa yang bermaruah, ada jati diri, beragama dan berbudaya, justeru jangan gadaikan nilai-nilai itu dengan menjadikan rasuah sebagai budaya demi kepentingan diri dan kelompok tertentu.

“Kita kena pegang nilai itu sebagai cara hidup dan menolak segala unsur negatif demi kepentingan rakyat dan negara,” katanya seperti dilapor Sinar Harian.

Mengulas mengenai perkara sama, Aripin berkata, amalan rasuah boleh berlaku di semua peringkat sosial masyarakat termasuk dalam kalangan pemimpin dan rakyat awam baik sebagai pemberi atau penerima.

“Perkara ini memang berlaku dan tidak boleh dinafikan lagi, justeru ia perlu ditangani melalui undang-undang dan pada masa sama, kesedaran kepada bahaya menerima dan memberi rasuah ini perlu dipupuk dalam kalangan masyarakat.

“Sebagai Melayu Islam, kita semua tahu, rasuah dilarang dalam agama bahkan dari segi undang-undang juga jelas perbuatan itu satu kesalahan serius jadi persoalannya kenapa masih ada yang terjebak?

“Jawapannya tidak lain tidak bukan kerana tamak dan ada kepentingan peribadi namun akhirnya dalam sesetengah keadaan budaya itu menjerat diri mereka,” katanya.


Lebih 800 pelarian Afghanistan ditahan dalam masa seminggu

KARACHI, 4 Rabiulawal 1445H, Rabu – Lebih 800 pelarian Afghanistan termasuk kanak-kanak telah ditahan di beberapa wilayah termasuk di Sindh, Pakistan dalam minggu ini.

Konsulat Emirat Islam di Karachi, Abdul Jabar Tkhari berkata, penahanan berkenaan dibuat ketika Perdana Menteri Pakistan memaklumkan dasar baharu akan berkuat kuasa dengan menghantar pulang pelarian yang tidak mempunyai dokumen sah ke negara asalnya.

Ketua Majlis Pelarian Afghanistan di Pakistan, Mir Ahmad Rauf berkata, polis Pakistan kini giat mencari pelarian di Karachi, Quetta, Chitral dan Peshawar serta kawasan lain.

Pelarian Afghanistan di Pakistan mendakwa mereka dianiaya oleh polis Pakistan yang bertindak kasar ketika membuat serbuan dan tahanan.

“Di Islamabad polis lelaki dan wanita melakukan tindakan kekerasan di pasar buah-buahan mencari pelarian dan mereka (pelarian) kebanyakan dianiaya sepanjang dalam tahanan,” katanya.

Seorang pelarian yang dikenali sebagai Basir Wisal berkata, rundingan serius perlu dilakukan dan Afghanistan juga perlu memainkan peranan dalam hal penting ini.

“Mereka perlu datang ke Pakistan untuk membincangkan mengapa isu ini meningkat dan bagaimana ia boleh diselesaikan,” katanya.

Dalam pada itu, jurucakap Taliban Zabiullah Mujahid merayu supaya Pakistan melayan secara baik pelariannya.

“Kami mahu Pakistan mengadakan hubungan biasa dengan pelarian kerana Pakistan dan Afghanistan mempunyai banyak persamaan.

“Terdapat banyak perjalanan berulang-alik dan juga terdapat beberapa isu berkaitan di sepanjang Laluan Durand,” katanya. – Agensi


Tahap perpaduan rakyat masih di takuk lama meski 66 tahun merdeka

BANGI, 16 Safar 1445H, Sabtu – Pendekatan untuk memupuk semangat perpaduan di negara ini wajar diubah bagi memastikan hasrat ke arah itu menjadi realiti.

Bekas Perdana Menteri, Datuk Seri Ismail Yaakob berkata, meskipun negara mencapai kemerdekaan selama 66 tahun, tahap perpaduan di negara ini masih di takuk lama dan masih timbul rasa syak wasangka antara satu sama lain.

“Kesepaduan sosial bukan hanya pada makanan atau pakaian tetapi cara pemikiran untuk memahami secara mendalam kepelbagaian yang wujud di negara ini bagi mencari titik persamaan.

“Defisit sosial sukar untuk dielakkan di negara ini tetapi jurang perbezaan persepsi dan pendapat dalam kalangan kelompok yang berbeza ini harus dirapatkan melalui usaha berterusan di semua peringkat” katanya dalam ruangan Jalar Fikir di Utusan Malaysia, hari ini.

Justeru, beliau melihat perubahan dalam pola pemikiran atau persepsi ini harus bermula segera dalam sesebuah keluarga.

Katanya, kerajaan dan pemimpin sekadar bertindak sebagai pemangkin untuk mengubah paradigma.

“Tetapi keluarga yang perlu memainkan peranan utama bagi menghakis rasa syak wasangka terhadap ras, kepercayaan dan perbezaan warna kulit.

“Rakyat di negara ini perlu hidup dalam sebuah keluarga besar iaitu Keluarga Malaysia yang saling lengkap melengkapi bukannya terpisah atas kepentingan peribadi dan politik,” katanya.

Beliau pada masa sama yakin kerajaan Madani pimpinan Datuk Seri Anwar Ibrahim turut menyedari hakikat tersebut.

Katanya, enam nilai teras dalam dasar Malaysia Madani menitikberatkan soal perpaduan khususnya nilai kedua, keempat dan keenam iaitu Kesejahteraan, Hormat dan Ihsan.

“Konsep ini tidak memberikan sebarang makna sekiranya ada individu yang tindak dan tanduk serta ucapan mereka membentuk pemikiran rakyat masih dikongkong dengan pemikiran sempit,” katanya.


Ambil iktibar PRN Sabah, negara belum bersedia PRU15

BANGI, 18 Safar 1442H, Selasa – Meskipun Pilihan Raya Negeri (PRN) Sabah bukan satu-satunya penyebab peningkatan jangkitan COVID-19, namun tidak boleh dinafikan terdapat penularan kes disebabkan mereka yang terbabit dengan pilihan raya berkenaan.

Pensyarah Undang-Undang Universiti Islam Antarabangsa Malaysia, Profesor Dr Nik Ahmad Kamal Nik Mahmod berkata, mengadakan pilihan raya apatah lagi Pilihan Raya Umum ke-15 (PRU15) dalam tempoh terdekat, hanya akan mengundang pelbagai risiko.

Walaupun garis panduan dan prosedur operasi standard (SOP) mengenai kempen dan proses pengundian ditetapkan, namun bahayanya tetap ada.

Tambahan pula, kos perbelanjaan untuk PRU15 juga antara yang perlu diambil kira, lebih-lebih lagi ketika rakyat sedang berhadapan bebanan kewangan yang wujud disebabkan pandemik ini.

“Tekanan kewangan yang wujud akibat pandemik ini menuntut perbelanjaan yang lebih berhemah. Peruntukan perlu disalurkan antaranya menjaga kebajikan rakyat dan merancakkan kembali aktiviti ekonomi domestik negara,” katanya seperti dilapor Bernama.

Sementara itu, Ketua Kluster Tadbir Urus dan Integriti, Pusat Pengajian Kerajaan, Universiti Utara Malaysia, Profesor Dr Ahmad Martadha Mohamed berkata, peningkatan kes COVID-19 ketika ini menunjukkan negara ‘belum bersedia’ untuk berhadapan PRU15.

Katanya, penjarakan fizikal dan mengelakkan bersentuhan antara satu sama lain adalah perkara yang amat sukar untuk dilakukan terutama ketika menjalankan aktiviti kempen pilihan raya.

“Masyarakat harus mengambil pengajaran daripada apa yang berlaku pada PRN Sabah baru-baru ini. Bukan sahaja mereka yang terlibat berkempen yang dijangkiti pandemik ini, bahkan ahli keluarga terdekat dan orang sekeliling turut menerima akibat.

“…terutama apabila terdapat golongan yang mementingkan diri dan tidak melaksanakan kuarantin kendiri.

“Maka, PRU15 wajar ditangguhkan ke suatu tarikh yang ketika itu negara dan keselamatan rakyat dapat dipastikan dalam keadaan baik dan terkawal daripada krisis pandemik Covid-19,” tegasnya.

Semalam, Malaysia mencatat sebanyak 432 kes baharu COVID-19 (429 kes penularan tempatan dan 3 kes import), angka tertinggi sejak wabak koronavirus itu melanda negara ini. Jumlah kes yang dilaporkan mempunyai sejarah perjalanan ke Sabah sejak 20 September setakat ini sebanyak 235 kes.

Untuk rekod, kes baharu COVID-19 semakin ketara tinggi sejak beberapa hari lalu – 293 kes (4 Oktober), 317 kes (3 Oktober), 287 kes (2 Oktober), 260 kes (1 Oktober).


Lebih 1,000 kekosongan jemaah haji tolak tawaran sudah penuh

JOHOR BAHRU, 25 Syawal 1443H, Khamis  – Lebih 1,000 kekosongan tempat untuk jemaah haji yang menolak tawaran disebabkan pelbagai faktor, termasuk masalah kesihatan sudah dipenuhkan setakat ini, kata Menteri di Jabatan Perdana Menteri (Hal Ehwal Agama), Datuk Idris Ahmad.

Beliau berkata, kekosongan itu telah diberikan keutamaan kepada mereka yang telah disenaraikan untuk mengerjakan ibadah haji pada 2020 dan 2021.

“Ia (kemas kini senarai jemaah haji) berjalan setiap hari, kalau ada yang kosong maknanya kita akan ikut senarai menunggu dan masukkan nama-nama jemaah mengikut urutan.

“Bagi peringkat pertama ini 1,000 orang telah menolak, maka kita masukkanlah dan sekarang ini sudah penuh,” katanya kepada pemberita selepas perasmian Pra-Pelancaran Majlis Tilawah dan Hafazan Al-Quran Peringkat Kebangsaan (MTHQK) Tahun 1443H/2022M di Pusat Islam Iskandar Johor, di sini hari ini.

Majlis berkenaan dirasmikan Menteri Besar Johor Datuk Onn Hafiz Ghazi.

Seramai 14,306 jemaah haji Malaysia akan menunaikan rukun Islam kelima pada tahun ini dan penerbangan pertama jemaah haji Malaysia akan berlepas melalui penerbangan pertamanya pada 4 Jun ini.

Jemaah haji yang dibenarkan pula adalah berusia 65 tahun ke bawah, tiada penyakit kronik, mempunyai sijil vaksinasi COVID-19 dan perlu mengemukakan keputusan negatif ujian calitan (PCR) dalam tempoh 72 jam daripada masa berlepas.

Berhubung MTHQK yang akan berlangsung di Pusat Islam Iskandar Johor bermula 9 hingga 18 Jun ini, Idris berkata program itu akan disertai seramai 42 peserta lelaki dan 42 peserta perempuan dari 14 negeri.

Menurut beliau, Perdana Menteri Datuk Seri Ismail Sabri Yaakob dijadual merasmikan majlis pembukaan pada 12 Jun, manakala majlis penutup dan pengurniaan hadiah pada 17 Jun akan disempurnakan Sultan Johor Sultan Ibrahim Almarhum Sultan Iskandar.

MTHQK merupakan program tahunan yang dianjurkan kerajaan Persekutuan dan diuruskan oleh Jabatan Kemajuan Islam Malaysia (Jakim) sejak 1979 bertujuan meninggikan syiar Islam di Malaysia. – Bernama


50 daripada 56 MT UMNO tarik sokongan terhadap Muhyiddin

KUALA LUMPUR, 2 Zulhijjah 1442H, Isnin – Majoriti Ahli Majlis Tertinggi UMNO menyokong menarik balik sokongan terhadap Tan Sri Muhyiddin Yassin sebagai Perdana Menteri, kata Datuk Seri Ahmad Maslan.

Setiausaha Agung UMNO itu menjelaskan, 50 daripada 56 anggota majlis tertinggi telah menandatangani borang persetujuan menarik balik sokongan terhadap Muhyiddin sebelum mesyuarat majlis tertinggi UMNO pada Rabu lalu.

“Perbezaan pendapat hanya timbul ketika perlu menarik balik sokongan kita,” katanya seperti dilapor akhbar tempatan.

Terdahulu, Presiden UMNO, Datuk Seri Dr Ahmad Zahid Hamidi mengumumkan, parti itu akan menarik sokongannya terhadap Muhyiddin sebagai Perdana Menteri selepas mesyuarat majlis tertinggi secara dalam talian pada malam Rabu (7 Julai) yang berlangsung hingga awal pagi Khamis.

Ahmad Maslan menambah, dalam pertemuan pada malam Rabu, hanya sebilangan kecil anggota majlis tertinggi yang bersetuju untuk menangguhkan penarikan sokongan terhadap Muhyiddin.

“Ada yang mencadangkan kita harus melakukannya ketika Parlimen bersidang semula, atau waktu lain,” katanya.

Beliau juga menyatakan bahawa dewan tertinggi mempunyai hak untuk menafsirkan keputusan Perhimpunan Agung UMNO, yang telah bersetuju untuk membenarkan presiden dan anggota dewan tertinggi memutuskan waktu yang tepat untuk menarik sokongan terhadap Muhyiddin.

Katanya, dari jumlah 56 anggota majlis tertinggi, hanya dua yang tidak menandatangani.

Beliau turut mengulangi bahawa majlis tertinggi juga bersetuju bahawa pihaknya tidak akan bekerjasama dengan Presiden PKR, Datuk Seri Anwar Ibrahim atau DAP, kerana parti itu ingin memimpin jika berjaya membentuk kerajaan.

Mengenai keputusan presiden menarik sokongan terhadap Muhyiddin bermaksud bahawa menteri-menteri UMNO yang memegang jawatan kerajaan perlu mengundurkan diri, beliau berkata, bahawa UMNO hanya mahu Muhyiddin mengundurkan diri.

“Itulah yang kami minta, kami tidak pernah meminta orang lain untuk mengundurkan diri,” kata Ahmad Maslan.


Kejam! Pengganas Israel tembak mati lelaki Palestin

BAITULMAQDIS, 28 Zulhijjah 1441H, Selasa – Seorang lelaki Palestin mati ditembak rejim pengganas Israel di Kota Lama Timur Baitulmaqdis yang diduduki atas dakwaan cuba melakukan serangan menikam pengawal sempadan.

Saksi memberitahu agensi berita Maan bahawa pengawal keselamatan Israel menembak lelaki berkenaan, yang kemudian disahkan mati di tempat kejadian berhampiran pintu masuk Bab Hutta, di luar perkarangan Masjid al-Aqsa.

Persatuan Bulan Sabit Merah Palestin dalam satu kenyataan ringkas berkata, mereka dilarang memasuki kawasan Bab Hutta untuk merawat lelaki berkenaan.

Laporan media tempatan mengenal pasti mangsa yang berusia 30 tahun dari kem pelarian Shuafat di Baitulmaqdis Timur.

Kejadian itu berlaku beberapa jam selepas pengawal keselamatan Israel menembak dan mencederakan seorang warga Palestin yang mengalami masalah pendengaran yang tidak dapat mendengar arahan untuk berhenti di pusat pemeriksaan Tebing Barat.

Dalam satu kenyataan, polis Israel berkata, seorang lelaki Palestin berusia 60 tahun tidak mengendahkan arahan untuk berhenti, mendorong tentera menembaknya di pusat pemeriksaan Qalandia antara Baitulmaqdis dan bandar Ramallah.

Menurut kenyataan itu juga, lelaki berkenaan hanya mengalami cedera ringan. – Agensi


Hampir 17,000 tan bekalan makanan Sudan dirompak

GENEVA, 13 Syawal 1444H, Khamis – Pertubuhan Bangsa-bangsa Bersatu (PBB) memaklumkan bahawa hampir 17,000 tan metrik (18,700 tan) makanan dirompak di Sudan.

Negara Afrika tersebut diselubungi keganasan selama berminggu-minggu dengan pertempuran antara tentera dan kumpulan separa tentera Pasukan Sokongan Pantas (RSF).

Program Makanan Sedunia (WFP) mempunyai lebih 80,000 tan metrik makanan di Sudan sebelum pertempuran meletus pada 15 April.

Penyelaras situasi utama di Darfur untuk agensi pelarian PBB, Toby Harward berkata, pasukan tidak terkawal, militia, penyamun dan penjenayah adalah dalang di sebalik rompakan makanan itu.

Harward berkata, PBB sedang berhubung dengan pihak berkuasa untuk memindahkan bekalan ke kawasan yang lebih selamat.

“Saya yakin kami akan menyelamatkan apa sahaja yang kami mampu, melalui krisis kemanusiaan ini, pengukuhan kapasiti kedaulatan undang-undang di Sudan khususnya di Darfur menjadi sangat penting,” katanya. – Agensi


35 kenderaan cuba masuk Pantai Timur di Gerik diarah berpatah balik

IPOH, 9 Zulhijjah 1442H, Isnin – Sebanyak 35 kenderaan yang dipercayai cuba memasuki arah Pantai Timur tanpa sebab munasabah melalui dua Sekatan Jalan Raya (SJR) di sempadan daerah dan negeri di Gerik diarah berpatah balik.

Ketua Polis Perak, Datuk Mior Faridalathrash Wahid berkata, arahan berkenaan dikeluarkan kepada mereka yang sampai ke SJR di Km 89 Jalan Gerik-Kuala Kangsar dan Km 9 Jalan Raya Timur Barat (JRTB) Gerik-Jeli setakat pukul 4 petang semalam.

Beliau ketika dihubungi malam ini berkata, 27 daripada kenderaan itu diarah berpatah balik kerana mengemukakan surat dari Kementerian Perdagangan Antarabangsa dan Industri (MITI) yang tidak berkaitan.

Selain itu katanya, selaras dengan arahan Ketua Polis Negara berkaitan pergerakan menggunakan surat MITI yang tidak lagi dibenarkan bermula hari ini sehingga Rabu depan, ada kenderaan yang diarah berpatah balik sebaik tiba di SJR berkenaan, kecuali mereka mengemukakan surat MITI yang berkaitan pengangkutan petrol dan makanan.

“Jumlah kenderaan di jalan raya ketika ini dilihat berkurangan sebanyak 30 peratus berbanding sebelum ini,” katanya. – Bernama


Zahid dilepas tanpa bebas: Sokongan pada PH dijangka terkesan

Oleh Ainul Illia Meor Suzurudin

BANGI, 19 Safar 1445H, Selasa – Keputusan melepas tanpa membebaskan (DNAA) Timbalan Perdana Menteri, Datuk Seri Dr Ahmad Zahid atas 47 pertuduhan rasuah, pecah amanah dan pengubahan wang haram dana Yayasan Akalbudi memberikan ‘bola tanggung’ kepada pembangkang.

Penganalisis politik, Dr Mazlan Ali berkata, isu ini terdedah kepada pelbagai persepsi, maka sudah tentu parti pembangkang terutama PAS dan Bersatu tidak akan melepaskan ‘peluang’.

Beliau yakin pembangkang akan menggunakan isu ini sebagai topik kempen di Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram yang serentak diadakan pada Sabtu ini.

“Ada kemungkinan isu Ahmad Zahid ini memberi manfaat kepada Perikatan Nasional (PN) kerana pembebasan Presiden UMNO digambarkan seolah-olah satu perancangan oleh kerajaan pimpinan Datuk Seri Anwar Ibrahim yang sebelum ini melaungkan reformasi dan penghapusan rasuah,” katanya ketika dihubungi Ismaweb.net, hari ini.

Dr Mazlan berpandangan, kesan daripada isu Ahmad Zahid ini kepada PRK di Johor akan berbeza-beza terutama sekali bagi penyokong UMNO.

“Tentulah mereka gembira kerana pemimpin mereka telah dibebaskan dan mengesahkan jangkaan mereka bahawa pendakwaan ke atas Zahid Hamidi adalah pendakwaan bersifat politik.

“Malah mereka juga percaya apa yang berlaku pada Datuk Seri Najib Razak juga tuduhan bersifat politik.

“Jadi di kalangan orang UMNO mereka akan gembira, dan pastikan Najib juga akan bebas,” katanya.

Namun, secara keseluruhannya selepas keputusan kes Ahmad Zahid ini, rakyat akan mempersoalkan kerajaan daripada segi kesungguhan menghapuskan rasuah.

“Kemungkinan perkara ini sedikit memberi kesan sokongan rakyat kepada Pakatan Harapan (PH)-Barisan Nasional (BN) yang bergabung dalam kerajaan campuran,” katanya.

PRK Parlimen Pulai dan DUN Simpang Jeram diadakan susulan kekosongan luar jangka berikutan kematian penyandangnya, Datuk Seri Salahuddin Ayub yang juga Menteri Perdagangan Dalam Negeri dan Kos Sara Hidup pada 23 Julai lepas.

PRK Parlimen Pulai bakal menyaksikan saingan tiga penjuru antara calon PH, Suhaizan Kaiat, calon PN, Zulkifli Jaafar dan calon Bebas, Samsudin Mohamad Fauzi.

Sementara di kerusi Simpang Jeram, perebutan melibatkan calon PH iaitu Timbalan Ketua Amanah kawasan Bakri, Nazri Abdul Rahman; calon PN, Dr Mohd Mazri Yahya yang juga pakar perunding vaskular dan pakar bedah endovaskular; serta calon Bebas, S Jeganathan.


GPS serah pada Agong lantik PM baharu

BANGI, 27 Rabiulakhir 1444H, Selasa – Gabungan Parti Sarawak (GPS) kekal dengan pendirian mengemukakan cadangan bagi menubuhkan Kerajaan Persekutuan daripada gabungan yang terdiri daripada Perikatan Nasional (PN), Barisan Nasional (BN) dan Gabungan Rakyat Sabah (GRS) dan GPS.

GPS dalam kenyataan hari ini berkata, gabungan itu mewakili kerangkuman masyarakat Malaysia yang terdiri daripada pelbagai kaum dan agama.

“Memandangkan kepada kemelut politik di Semenanjung Malaysia, GPS berpendirian bahawa mandat rakyat hendaklah dihormati.

“Oleh itu, GPS menyerahkan kepada kebijaksanaan Duli Yang Maha Mulia Yang Di-Pertuan Agong, mengikut kuasa yang diperuntukkan kepada Baginda dalam Perlembagaan Malaysia untuk melantik Perdana Menteri yang akan mengetuai kerajaan yang kukuh untuk mentadbir negara,” katanya.

Pada masa sama, GPS menegaskan, kepentingan negara adalah lebih diutamakan dan penubuhan kerajaan yang stabil mengambil kira kepentingan rakyat dan negara melebihi kepentingan peribadi.

Ahad lalu, Pengerusi GPS, Tan Sri Abang Johari Abang Openg mengumumkan gabungan itu bersetuju untuk membentuk Kerajaan Persekutuan bersama empat lagi pakatan parti politik Semenanjung dan Sabah itu demi mengukuh dan menstabilkan negara serta kesejahteraan rakyat.

Beliau berkata, kerajaan campuran bersama GPS dengan PN, BN dan GRS itu dipersetujui dalam pertemuannya bersama Pengerusi PN, Tan Sri Muhyiddin Yassin, di ibu negara, Ahad lalu.


Jumlah pemberian vaksin lebih 15 juta dos setakat semalam

KUALA LUMPUR, 12 Zulhijjah 1442H, Khamis – Jumlah pemberian vaksin COVID-19 kini 15,517,866 dos suntikan di seluruh negara setakat semalam, kata Menteri Kesihatan Datuk Seri Dr Adham Baba.

Menerusi perkongsian di Twitter, beliau memaklumkan sebanyak 446,052 dos vaksin diberikan hingga 11.59 malam tadi, merangkumi 282,980 individu menerima suntikan pertama manakala 163,072 penerima dos kedua.

“Perkembangan baharu itu menjadikan jumlah terkini individu lengkap dua dos vaksin sebanyak 4,932,981 iaitu 15.1 peratus, populasi rakyat negara ini,” katanya.

Labuan kekal negeri yang mencatatkan peratusan penduduk dewasa lengkap dua dos vaksinasi tertinggi dengan 68 peratus, diikuti Sarawak (49.4 peratus), Perlis (36.5 peratus), Lembah Klang (22.7 peratus) dan Negeri Sembilan (21.8 peratus). – Bernama


Belanjawan 2022 tumpu soal bantu rakyat: PM

KUALA LUMPUR, 12 Syawal 1442H, Isnin – Usaha membantu rakyat khususnya dalam menangani kesan pandemik COVID-19 akan menjadi tumpuan Belanjawan 2022, kata Perdana Menteri Tan Sri Muhyiddin Yassin.

“Kalau ada duit kita akan gunakan berapa ratus bilion pun untuk bantu rakyat dan itu akan datang insya-Allah,” katanya dalam Bicara Khas Cabaran Pandemik COVID-19 eksklusif bersama Perdana Menteri yang disiarkan di RTM dan Bernama TV.

Muhyiddin berkata kerajaan ketika ini telah melaksanakan pelbagai inisiatif bagi membantu semua kumpulan rentan yang terkesan berikutan COVID-19.

“Bantuan itu masih berjalan supaya kesan daripada pandemik dan kawalan ketat (SOP) yang dikenakan tidaklah membawa kesan yang terlalu ketara sampai rakyat hidup dalam keadaan susah, papa kedana… saya tak suka dengar itu.

“Sebagai Perdana Menteri saya berasa sedih dan sebab itu kita tolong seberapa yang boleh dan termampu,” katanya. – Bernama


Sugar baby IPT: Terdesak atau ambil peluang?

ISU ‘sugar baby’ dalam kalangan pelajar institusi pengajian tinggi (IPT) mengundang perbahasan tentang faktor, kesan serta kaedah menanganinya.

Kegiatan sugar baby, sugar daddy, sugar mummy dan yang seangkatan dengannya melibatkan penawaran khidmat seksual dengan balasan wang. Ada yang bertempoh dan ada yang terbuka jangka masanya.

FAKTOR

Bagi yang terdesak akibat kesempitan, alasan yang digunakan berkisar tentang yuran pengajian dan keluarga yang terjejas sumber pendapatan.

Selain itu, ada yang menggalas bebanan mencari nafkah bagi menampung perbelanjaan harian keluarga. Tidak kurang yang berhadapan ibu bapa yang sedang sakit, memerlukan rawatan perubatan mahupun yang telah meninggal dunia.

Namun, tempoh perintah kawalan pergerakan (PKP) yang dilalui negara ketika ini mengupayakan kegiatan ini berleluasa.

Ia dilihat sebagai suatu peluang untuk mendapatkan wang saku tambahan dan mampu memberi kemewahan ekspres.

Dalam menghadapi pandemik ini, semua IPT memberi pilihan kepada pelajar sama ada untuk berada di dalam kampus atau di luar kampus bergantung pada syarat-syarat pengajian dan status pelajar.

Kuliah dalam talian mewujudkan ruang bagi pelajar menjalankan kegiatan yang mereka suka tanpa pemantauan secara berdepan.

Dalam mengakses pelbagai aplikasi untuk pembelajaran dalam talian, pelajar berkesempatan meneroka pelbagai jenis aplikasi percuma yang tersedia dalam Play Store, App Store dan seumpamanya.

Antara aplikasi yang mudah dicapai ialah Sugarbook (telah diharamkan baru-baru ini) yang membolehkan pendaftaran dibuat secara percuma.

Pendedahan bahawa kebanyakan IPT di ibu kota menduduki carta teratas bilangan sugar baby menunjukkan ibu kota menjanjikan seribu kepelbagaian dengan pelbagai peluang.

PKP yang membatasi pergerakan memberikan rasa ‘selamat’ daripada ditangkap oleh keluarga. Pelajar yang berada di dalam kampus tidak mempunyai waktu terhad untuk keluar masuk ke kampus.

Isu ini bukan lahir daripada pandemik COVID-19 yang melanda. Ia cuma menjadi salah satu faktor platform ini terbuka dengan lebih luas.

Penutupan kelab-kelab sosial pada malam hari menyebabkan mereka yang ketagihan beralih kepada aplikasi telefon pintar.

IMPAK

Terjebak dalam kancah sugar baby ini sukar untuk dihentikan kerana setelah sekali buat, rasa seronok membuak-buak menikmati wang yang banyak, iaitu mampu melebihi gaji graduan lulusan ijazah sarjana muda yang puratanya bermula sekitar RM2,400.

Tidak kurang yang berhenti pengajian kerana gelap mata dengan bayaran dan gaya hidup bebas.

Kehamilan luar nikah, kehamilan tidak dirancang, pengguguran janin dan perkahwinan awal juga menjadi kesan ekoran kegiatan ini.

Ada pelajar yang insaf dan cuba kembali ke pangkal jalan. Namun ada yang terjerumus ke lembah ketagihan seks lantas menyulitkan mereka untuk berhenti melakukannya.

PERANAN

Untuk menghentikan wabak sosial yang semakin parah kala pandemik ini melanda, tidak lain dan tidak bukan perlu datangnya daripada pelajar itu sendiri.

Kaunselor IPT ialah pakar yang selayaknya menjadi orang yang boleh mendidik jiwa-jiwa muda ini.

Kematangan dalam membuat keputusan dan mengambil tindakan pada saat berjauhan daripada mata ibu bapa, ditambah dengan didikan dan persekitaran yang baik menjadi jaring keselamatan daripada terjerumus lebih jauh.

IPT, dalam memberi perhatian terhadap pelajar perempuan, jangan terlepas pandang bahawa kegiatan ini tidak terhad kepada pelajar perempuan, malah turut menular dalam kalangan pelajar lelaki.

IPT juga boleh memperkasa adab susila seperti usaha yang dilakukan oleh Universiti Malaysia Pahang (UMP) yang memandang serius perkara ini, dengan memperkenalkan sebuah pusat pembangunan adab untuk mendidik pelajar bernilai murni.

Program seperti kem ibadah boleh dijadikan program berkala di IPT bagi pelajar Muslim dan pendidikan moral kepada pelajar bukan Muslim dilanjutkan ke peringkat yang lebih matang bersesuaian dengan usia pelajar pada peringkat IPT.

Selain itu, pada peringkat luar IPT, Kanun Keseksaan (Akta 574) Seksyen 372B memperuntukkan bahawa orang yang mencari langganan bagi maksud persundalan atau kegiatan tidak bermoral, jika sabit kesalahan, boleh membawa hukuman penjara tidak lebih satu tahun atau denda atau kedua-duanya.

Penulis melihat peruntukan ini boleh diperluas kaedahnya meliputi yang melanggan dan dilanggan iaitu sugar baby dan sugar daddy serta sugar mummy, kerana kedua-dua pihak patut bertanggungjawab menjaga diri dan maruah masing-masing.

Akhir kata, isu ini perlu ditangani kerana besar harapan negara untuk didukung oleh graduan IPT yang beradab susila terhadap diri sendiri dan masyarakat.

Usaha untuk mengukuhkan pendidikan akhlak dan moral tidak wajar dilihat secara negatif.

Rakyat Malaysia terutamanya kalangan ibu bapa perlu mendukung pendekatan sedemikian agar gejala sosial itu tidak menjadi normal baharu yang kekal setelah berlalunya pandemik COVID-19.

Pendekatan mewujudkan kem ibadah, pendidikan akhlak, pendidikan moral bahkan pemulihan adab perlu disahut selaras dengan prinsip Rukun Negara, kesopanan dan kesusilaan.

Fadzida Ismail
Pensyarah UMP


Silibus institusi pendidikan MARA perlu dikaji semula

KUALA LUMPUR, 13 Syaaban 1444H, Isnin – Semua institusi pendidikan Majlis Amanah Rakyat (MARA) perlu mengkaji semula silibus pembelajarannya bagi memastikan ia selari dengan peredaran semasa.

Timbalan Perdana Menteri, Datuk Seri Dr Ahmad Zahid Hamidi berkata, beliau juga ingin melihat semua program pengajian dinilai dan ditambah baik bagi memastikan ia berada di landasan yang betul.

Beliau yang juga Menteri Kemajuan Desa dan Wilayah berkata, antara langkah yang boleh dilakukan termasuklah mengadakan kolaborasi bersama badan pentauliahan profesional serta syarikat-syarikat multinasional dalam dan luar negara.

“Kita percaya bahawa keupayaan untuk melakukan transformasi dan pembaharuan dalam sistem pendidikan, merupakan prasyarat utama kepada kejayaan kita memajukan negara dan pada masa sama membina peradaban negara bangsa.

“Justeru, saya memberi jaminan akan menyokong sepenuhnya segala bentuk penambahbaikan atau pun pembaharuan demi kelangsungan anak bangsa kita yang seterusnya akan memacu arus kemajuan negara kelak,” katanya.

Ahmad Zahid berkata demikian ketika merasmikan pembukaan sidang pertama Majlis Konvokesyen Perdana Institusi Pendidikan MARA 2023 di Pusat Dagangan Dunia (WTC) di sini hari ini.

Institusi pendidikan MARA terdiri daripada Kolej Kemahiran Tinggi Mara (KKTM), Kolej Profesional Mara (KPM), Mara-Japan Industrial Institute (MJII) dan Institut Kemahiran Mara (IKM).

Dalam pada itu, Ahmad Zahid berkata, terdapat keperluan untuk MARA memperkasa program pembudayaan dan pembangunan usahawannya bagi mengubah landskap sosioekonomi serta pemikiran masyarakat di negara ini.

Beliau berkata, MARA perlu menjadi pemandu kepada ekosistem keusahawanan dan melipatgandakan usaha melahirkan usahawan dalam kalangan pelajar.

Katanya, tumpuan harus diberikan kepada usaha pembangunan usahawan, penciptaan peluang pekerjaan dan peluang perniagaan yang seterusnya akan mencipta kekayaan untuk rakyat dan negara.

“Daripada hanya bercita-cita menjadi pekerja, kita mahu masyarakat beralih kepada pencipta peluang pekerjaan pula,” katanya.-  Bernama


Jabatan Peguam Negara sedia draf pindaan RUU mansuh hukuman mati mandatori

BANGI, 24 Zulkaedah 1443H, Jumaat – Jabatan Peguam Negara akan menyediakan draf pindaan Rang Undang-Undang (RUU) memansuhkan hukuman mati mandatori.

Jabatan itu bersama Bahagian Hal Ehwal Undang-undang (BHEUU) diminta mengkaji dan meneliti cadangan yang dikemukakan selepas Laporan Kajian Hukuman Gantian Terhadap Hukuman Mati Mandatori dibentangkan, kata Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin.

“Keputusan itu susulan perjumpaan antara Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar dan Peguam Negara, Tan Sri Idrus Harun pada 20 Jun lalu.

“Kerajaan secara prinsipnya bersetuju dengan cadangan pemansuhan hukuman mati mandatori selepas Laporan Kajian Hukuman Gantian Terhadap Hukuman Mati Mandatori dibentangkan dalam Mesyuarat Jemaah Menteri pada 8 Jun lalu,” katanya dalam kenyataan, hari ini.

Pada masa sama, Mas Ermieyati berkata, sesi libat urus bersama pakar-pakar akademik dan Ahli Dewan Rakyat akan diadakan dalam masa terdekat bagi mendapatkan pandangan mengenai perkara ini sebelum dibentangkan di Parlimen, Oktober nanti.

“Kerajaan berterima kasih di atas kerjasama semua pihak yang terlibat dalam perkara ini dan berharap RUU ini dapat dilaksanakan serta dikuatkuasakan mengikut garis masa yang ditetapkan,” katanya.

Sebelum ini, Wan Junaidi menerusi kenyataan memaklumkan kerajaan membuat keputusan untuk memansuhkan hukuman mati mandatori, susulan pembentangan Laporan Kajian Hukuman Gantian Terhadap Hukuman Mati Mandatori pada Mesyuarat Jemaah Menteri.

Justeru, semua pelaksanaan hukuman mati terhadap banduan akhir ditangguhkan sehingga pemansuhan itu berkuat kuasa.


Angka korban rakyat Palestin meningkat kepada 2,670

GAZA, 1 Rabiulakhir 1445H, Isnin – Jumlah rakyat Palestin yang terkorban dalam serangan udara rejim pengganas Israel di Gaza meningkat kepada 2,670, lapor Kementerian Kesihatan tempatan pada Ahad.

Dalam satu kenyataan, kementerian itu berkata, seramai 750 kanak-kanak adalah antara yang maut.

Menurutnya, jumlah yang cedera meningkat kepada 9,600.

Sementara itu, Menteri Kesihatan Palestin, Mai Alkaila memaklumkan, 50 keluarga Palestin dikeluarkan sepenuhnya daripada pendaftaran awam selepas tiada lagi waris yang berbaki hidup berikutan serangan udara Israel yang berterusan.

Beliau menyifatkan keadaan di Gaza sebagai ‘tempat pengebumian dan malapetaka di semua peringkat’.

Lebih 470,000 orang dilaporkan kehilangan tempat tinggal akibat serangan udara, memburukkan lagi penderitaan secara keseluruhan.

Kesesakan, kekurangan bekalan elektrik dan air menyebabkan penularan penyakit berjangkit, kata Alkaila.

Beliau juga menegaskan perlunya tindakan antarabangsa yang mendesak dan tegas untuk menamatkan konflik.

Hujung minggu lalu, dalam peningkatan dramatik ketegangan Timur Tengah, tentera Israel melancarkan dorongan ketenteraan yang berterusan terhadap Semenanjung Gaza sebagai tindak balas terhadap serangan tentera oleh kumpulan Palestin Hamas di wilayah Israel.

Hamas memulakan Operasi Taufan Al-Aqsa terhadap Israel – serangan mengejut pelbagai serampang termasuk serangan roket bertubi-tubi dan penyusupan ke Israel melalui darat, laut dan udara.

Operasi itu sebagai tindak balas terhadap penyerbuan Masjid Al-Aqsa di Baitulmaqdis Timur yang diduduki dan keganasan peneroka haram Israel yang semakin meningkat terhadap rakyat Palestin.

Tentera Israel kemudian melancarkan Operasi Pedang Besi terhadap sasaran Hamas di Semenanjung Gaza.

Tindak balas Israel telah diperluaskan kepada pemotongan bekalan air dan elektrik ke Gaza, memburukkan lagi keadaan hidup di kawasan terkepung yang melumpuhkan sejak 2007, serta mengarahkan lebih sejuta penduduk Gaza di utara Semenanjung untuk berpindah ke wilayah selatan. – Agensi


Gabung SJKC-SJKT kurang murid, bentuk SK berwajah nasional

BANGI, 13 Safar 1444H, Sabtu – Kementerian Pendidikan Malaysia (KPM) perlu mengkaji semula isu sekolah kurang murid dengan perancangan yang lebih sistematik.

Sebelum ini, kementerian melaporkan, 3,017 sekolah rendah di Malaysia adalah sekolah kurang murid (SKM) iaitu kurang daripada 150 pelajar pada satu-satu masa.

Jumlah itu melibatkan 2,034 Sekolah Kebangsaan (SK), 616 Sekolah Jenis Kebangsaan Cina (SJKC) dan 367 Sekolah Jenis Kebangsaan Tamil (SJKT).

Dari 1,302 buah SJKC di seluruh negara, 616 buah atau 47.3% mempunyai murid kurang daripada 150 orang.

Mengulas perkara itu, Presiden Ikatan Guru-Guru Muslim Malaysia (iGuru), Ustaz Mohd Azizee Hasan berkata, KPM wajar melakukan unjuran penggabungan atau perpindahan murid ke sekolah berdekatan.

Sekiranya KPM membuat keputusan untuk menutup sekolah berkenaan, ia perlu dibuat dengan profesional dan sistematik tanpa mengeruhkan keadaan lagi.

Beliau berkata, pembinaan sesebuah sekolah perlu mengambil kira aspek pembangunan sesuatu kawasan dan pertambahan penduduk.

Pemindahan lokaliti sekolah contohnya dahulu SJKT wujud disebabkan ada estet, namun berlalu masa, masyarakat India berhijrah dari pekerjaan estet kepada sektor lain.

“Ini menyebabkan kekurangan penduduk setempat dari bangsa India dan mengakibatkan kekurangan murid india di SJKT.

“Begitu juga SJKC dahulu disebabkan faktor perlombongan, namun sekarang ramai yang berpindah ke bandar- bandar besar.

“Justeru, perlu melihat faktor migrasi kerja dengan penempatan penduduk serta kewujudan sekolah,” katanya dalam kenyataan, hari ini.

Atas dasar itu, Ustaz Mohd Azizee melihat penggabungan SJKC dan SJKT ke SK wajar dilihat sebagai sebuah sekolah berwajah nasional.

Beliau melihat permasalahan ini juga dilihat mampu mengurangkan kos penyelenggaran.

Ini sekali gus dapat memberi tumpuan kepada sekolah-sekolah ramai murid dengan dilengkapkan pelbagai kemudahan dan infrastruktur.

“Permasalahan ini wajar ditangani dengan sebaik-baiknya demi penjimatan kos dan efisyen pendidikan,” katanya

Beliau berkata, sikap profesional perlu ditonjolkan KPM dalam menangani kebimbangan sesetengah guru yang mendakwa akan hilang perjawatan sekiranya berlaku perpindahan atau penggabungan sekolah.


Anwar kata kerajaan sedaya upaya bantu rakyat isu harga barang

KUALA LUMPUR, 13 Rabiulawal 1445H, Jumaat – Perdana Menteri, Datuk Seri Anwar Ibrahim berkata, kerajaan sedaya upaya melakukan yang terbaik dalam membantu rakyat mendepani permasalahan berkaitan harga barang keperluan ketika ini.

Mengakui masalah berkaitan perkara itu wujud, Anwar berkata, beliau sudah meminta Pemangku Menteri Perdagangan Dalam Negeri dan Kos Sara Hidup (KPDN), Datuk Armizan Mohd Ali dan Timbalan Menteri KPDN, Datuk Fuziah Salleh untuk memberikan perhatian berhubung perkara itu.

Katanya, Timbalan Perdana Menteri Datuk Seri Ahmad Zahid Hamidi turut memfokuskan mengenai isu berkenaan dalam Mesyuarat Jawatankuasa Pemantauan Pelaksanaan Majlis Tindakan Sara Hidup (NACCOL).

“Memang ada masalah, saya akui, harga barang dan keperluan, kita lihat beberapa negara sudah ada keresahan sosial besar kerana sekatan eksport beras, peningkatan cukai eksport bawang.

“Itu semua beri kesan kepada ekonomi dan (harga) barang, tapi kita cuba tangani,” katanya kepada pemberita selepas melancarkan sambutan Ulang Tahun Jubli Intan Lembaga TH yang ke-60 di Menara TH.

Ditanya sama ada pertemuannya dengan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang dijadualkan hari ini akan menyentuh mengenai ura-ura rombakan kabinet, beliau berkata ia hanya merupakan pertemuan mingguan yang biasa dilakukannya dengan Seri Paduka.

“Mungkinlah, mungkin, nanti saya fikir. Tak ada keperluan mendesak pun sebab yang kosong cuma satu,” kata Perdana Menteri.

Ketika ini kekosongan jawatan Menteri Perdagangan Dalam Negeri dan Kos Sara Hidup susulan pemergian penyandangnya, Allahyarham Datuk Seri Salahuddin Ayub pada Julai lepas, masih belum diisi.

Media sebelum ini melaporkan kemungkinan berlaku penyusunan semula Kabinet dalam masa terdekat, dengan beberapa menteri diramal digugurkan dan dakwaan rombakan itu hanya akan dilakukan selepas Pilihan Raya Kecil Pelangai pada 7 Oktober ini. – Bernama


Salahuddin alami pendarahan otak, sedang jalani pembedahan

KUALA LUMPUR, 4 Muharam 1445H, Sabtu – Menteri Perdagangan Dalam Negeri dan Kos Sara Hidup Datuk Seri Salahuddin Ayub telah disahkan mengalami pendarahan otak oleh doktor pakar, kata Setiausaha Akhbar Menteri Nur Syakirin Husnal.

Menerusi kenyataan pagi ini, beliau berkata, Salahuddin kini sedang menjalani pembedahan di Hospital Sultanah Bahiyah, Alor Setar, Kedah.

“Pihak keluarga Datuk Seri Salahuddin Ayub mengucapkan terima kasih atas semua doa, sokongan dan ingatan kepada beliau,” katanya.

Semalam, Salahuddin dikejarkan ke hospital berkenaan untuk mendapatkan rawatan pada pukul 10.15 malam selepas mengalami mual dan muntah-muntah.

Sebarang perkembangan mengenai kesihatan Salahuddin akan dimaklumkan dari semasa ke semasa, menurut kenyataan itu. – Bernama


‘Kerajaan patut beri bantuan, bukan galak rakyat pinjam ceti berlesen’

BANGI, 15 Zulkaedah 1442H, Sabtu – Timbalan Presiden UMNO, Datuk Seri Mohamad Hasan mengkritik langkah Kementerian Perumahan dan Kerajaan Tempatan (KPKT) menggalakkan rakyat berhutang dalam tempoh Perintah Kawalan Pergerakan (PKP) 3.0.

Menyifatkan sebagai tidak masuk akal, beliau berkata, menambah beban hutang ketika ini bukanlah penyelesaian untuk rakyat keluar daripada desakan kewangan yang menghimpit.

Sebaliknya, rakyat memerlukan bantuan ekonomi yang sewajarnya dalam tempoh lanjutan PKP 3.0, katanya.

“Adakah ini caranya KPKT meringankan beban rakyat yang berada dalam kesempitan. Di mana munasabahnya menggalakkan rakyat untuk berhutang?

“Inikah namanya strategi pemulihan yang bertanggungjawab? Menghumban rakyat yang terdesak ke lembah hutang bukan sahaja tidak bertanggungjawab, tetapi sangat tidak bermoral,” katanya dalam kenyataan, hari ini.

Beliau berkata demikian mengulas keputusan KPKT membenarkan sektor Kredit Komuniti atau Pemberi Pinjam Wang (PPW) yang berdaftar di bawah kementerian itu untuk beoperasi berkuat kuasa serta-merta.

KK adalah sektor yang ke-13 disenaraikan sebagai perkhidmatan perlu bawah Kluster Kerajaan Tempatan dalam sistem COVID-19 Intelligent Management System (CIMS 3.0).

Mengulas lanjut, Mohamad berkata, KPKT seharusnya menggunakan ‘reserve’ Kerajaan Tempatan untuk melakukan lebih banyak intervensi kebajikan kepada rakyat.

“Banyak Kerajaan Tempatan mempunyai ‘reserve’ yang besar. Tugas kerajaan tempatan mesti mengutamakan keperluan pembayar cukainya dan bukan sekadar melakukan kerja-kerja perbandaran.

“Begitu ramai rakyat kita yang terpaksa membuat pinjaman dengan ceti-ceti berlesen demi kelangsungan hidup serta perniagaan kecil mereka yang semakin malap.

“Tugas kerajaan adalah mencari jalan keluar dari semua ini demi pemulihan semula ekonomi negara, tetapi menggalakkan rakyat berhutang dengan ceti bukan jalannya,” katanya.


KKM batal 5 produk kosmetik ada racun berjadual

BANGI, 9 Rabiulakhir 1445H, Selasa – Bahagian Regulatori Farmasi Negara (NPRA), Kementerian Kesihatan (KKM) menggesa orang awam untuk mengelak daripada membeli dan menggunakan lima produk kosmetik kerana dikesan mengandungi racun berjadual.

Ketua Pengarah Kesihatan, Datuk Dr Muhammad Radzi Abu Hassan berkata, produk itu adalah Skinsister Babyskin Treatment Cream, Sahaana Fairness Cream, Skinmade AZ & Salicylic Acid + Licorice Root Serum, Glowing Night Cream dan Glowing Herba Night Cream.

Beliau berkata, kesemua produk kosmetik itu dikesan mengandungi racun berjadual seperti merkuri, asid azelaik, hydroquinone, tretinoin dan betamethasone 17-valerate.

Susulan itu, notifikasi produk-produk kosmetik terbabit telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan dijual di Malaysia.

“Merkuri dilarang di dalam kosmetik kerana ia boleh diserap masuk ke dalam badan dan menyebabkan kerosakan pada buah pinggang dan sistem saraf.

“Ia juga boleh menganggu perkembangan otak kanak-kanak yang masih kecil atau yang belum dilahirkan. Merkuri juga boleh menyebabkan ruam, iritasi dan perubahan lain pada kulit,” katanya dalam kenyataan, hari ini.

Dr Muhammad Radzi berkata, bagi produk yang mengandungi asid azelaik, hydroquinone, tretinoin dan betamethasone 17-valerate perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan.

Beliau berkata, penggunaan produk yang mengandungi bahan-bahan itu tanpa pengawasan ahli profesional kesihatan boleh menyebabkan kesan sampingan tidak diingini seperti kegatalan, kulit menggelupas, kesan kemerahan, menghalang proses pigmentasi, kulit muka menjadi nipis dan meningkatkan risiko kanser kulit.

“Penjual dan pengedar produk kosmetik ini perlu menghentikan penjualan dan pengedaran produk kosmetik tersebut dengan serta-merta.

“Penjualan dan pengedaran produk kosmetik ini adalah melanggar Peraturan-Peraturan Kawalan Dadah dan Kosmetik 1984,” katanya.

Katanya, individu yang melakukan kesalahan di bawah peraturan itu boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama, dan denda tidak melebihi RM50,000 atau penjara tidak melebihi 5 tahun atau kedua-duanya bagi kesalahan berikutnya.

“Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya.

“Orang awam yang sedang menggunakan produk kosmetik ini dinasihatkan untuk segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers,” katanya.

Beliau berkata, orang awam digalakkkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store.


Akses internet isi rumah meningkat 96 peratus

KUALA LUMPUR, 11 Zulkaedah 1444H, Rabu – Peratus isi rumah yang mempunyai akses Internet meningkat kepada 96 peratus tahun lepas, berbanding 94.9 peratus pada 2021, menurut laporan terkini Jabatan Perangkaan (DoSM).

Laporan Survei Penggunaan dan Capaian ICT oleh Individu dan Isu Rumah yang dikeluarkan jabatan itu hari ini, memaklumkan akses isi rumah kepada telefon mudah alih, radio dan televisyen kekal melebih 95 peratus, namun akses kepada siaran televisyen berbayar merekodkan peratusan lebih rendah iaitu 76.9 peratus berbanding 83.2 peratus pada 2021.

Laporan itu turut menyatakan, penggunaan Internet dalam kalangan rakyat Malaysia berumur 15 tahun dan ke atas telah meningkat ke 97.4 peratus (2022) berbanding 96.8 peratus (2021), dengan aktiviti Internet paling popular di negara ini ialah melibatkan diri dalam rangkaian sosial.

DoSM menjelaskan, penggunaan Internet telah meningkat secara signifikan untuk perkhidmatan berkaitan mencari maklumat, komunikasi, sivik dan politik, e-Kerajaan, hiburan, e-Dagang dan lain-lain perkhidmatan dalam talian.

“Aktiviti berkaitan perkhidmatan meningkat lebih daripada tiga mata peratus.

“Aktiviti-aktiviti berkaitan perkhidmatan adalah mencari maklumat mengenai barangan atau perkhidmatan, yang meningkat ke 92.5 peratus; memuat naik kandungan ciptaan sendiri ke laman sesawang (17.6 peratus); mengendalikan laman utama peribadi (10.3 peratus).

“Aktiviti lain berkaitan perkhidmatan adalah menjalankan tugas secara dalam talian untuk menjana pendapatan (15.5 peratus); perbankan Internet (74.8 peratus); mendengar radio dalam talian (72.8 peratus); menonton televisyen dalam talian (68.1 peratus) dan membeli atau memesan barangan atau perkhidmatan menerusi e-Dagang (70.4 peratus),” menurut laporan itu.

Berdasarkan kajian itu, DoSM melaporkan kemahiran ICT, iaitu satu daripada petunjuk yang dipantau dalam Matlamat Pembangunan Lestari (SDG), juga semakin baik.

Aktiviti kemahiran ICT asas termasuk membuat salinan atau memindahkan fail menggunakan teknik ‘salin’ dan ‘tampal’ untuk membuat pendua atau digerakkan dalam sesuatu dokumen; dan menghantar e-mel dengan fail, masing-masing meningkat hingga 97 peratus, 96.3 peratus dan 89.4 peratus.

Aktiviti yang memerlukan kemahiran khusus, seperti menggunakan formula aritmetik asas dalam suatu lembaran hamparan dan menulis pengaturcaraan komputer menggunakan bahasa pengaturcaraan, masing-masing meningkat ke 67.1 peratus dan 23.5 peratus.

Aktiviti lain turun meningkat, seperti menghubung dan memasang peranti baharu (79.2 peratus), mencari, memuat turun, memasang dan mengkonfigurasi perisian (72.5 peratus) dan menghasilkan bahan pembentangan secara elektronik menggunakan perisian komputer (62.9 peratus).

Menurut DoSM, kajian tersebut dijalankan dalam fasa peralihan ke endemik, yang telah membolehkan masyarakat kembali menjalani kehidupan biasa selepas dua tahun berdepan COVID-19.- Bernama


Pihak bertelagah di Yaman digesa patuhi gencatan senjata

SANAA, 1 Ramadan 1443H, Ahad – Amerika Syarikat (AS) menggesa pihak yang bertelagah di Yaman mematuhi sepenuhnya gencatan senjata sementara yang ditaja Pertubuhan Bangsa-Bangsa Bersatu (PBB).

“AS menyambut baik pengumuman PBB mengenai genjatan senjata selama dua bulan itu dan persetujuan pihak yang bertelagah terhadap syaratnya,” lapor Agensi Anadolu memetik kenyataan Setiausaha Negara Antony Blinken.

Beliau berharap perdamaian sementara itu, andai dilaksanakan sepenuhnya, dapat menghentikan pertempuran dan serangan sekurang-kurangnya 60 hari sekali gus memudahkan penyerahan bantuan yang sangat diperlukan kepada berjuta-juta rakyat Yaman ketika Ramadan.

Pada Jumaat, pihak bertelagah di Yaman sepakat untuk menghentikan semua serangan udara, darat dan maritim.

Gencatan senjata sementara itu berkuat kuasa mulai 7 malam Sabtu (waktu tempatan).

Yaman dicengkam keganasan dan ketidakstabilan sejak 2014, apabila puak Houthi yang bersekutu dengan Iran menawan sebahagian besar negara itu, termasuk bandar raya Sanaa.

Menurut PBB, konflik itu telah mewujudkan satu daripada krisis kemanusiaan buatan manusia yang paling buruk di dunia. – Bernama


Sempadan negara dibuka semula 1 April

KUALA LUMPUR, 5 Syaaban 1443H, Selasa – Sempadan negara akan dibuka semula pada 1 April ini, kata Perdana Menteri Datuk Seri Ismail Sabri Yaakob.

Beliau berkata, langkah itu selari dengan perancangan memasuki Fasa ‘Peralihan Ke Endemik’ dan pengumuman yang paling dinanti-nantikan rakyat ini akan merancakkan semula ekonomi negara secara keseluruhan khususnya industri pelancongan yang terjejas teruk akibat pandemik COVID-19.

“Dengan pembukaan semula sempadan negara ini, rakyat Malaysia yang mempunyai dokumen perjalanan yang sah kini boleh keluar masuk negara seperti biasa serta dibenarkan untuk pergi ke mana-mana negara yang turut membuka pintu sempadannya kepada pengembara luar.

“Dalam masa yang sama, rakyat negara luar dengan dokumen perjalanan yang sah juga boleh melakukan pergerakan keluar masuk ke Malaysia tanpa perlu lagi memohon MyTravelPass yang akan dimansuhkan,” katanya pada sidang media khas di Bangunan Parlimen di sini hari ini.

Beliau berkata, mereka hanya perlu memuat turun dan dan mengaktifkan aplikasi MySejahtera serta melengkapkan Pre-Departure Form melalui fungsi ‘Traveller’ dalam aplikasi MySejahtera.

Ismail Sabri berkata, individu yang telah menerima vaksinasi lengkap tidak perlu menjalani kuarantin dan hanya perlu melalui ujian pengesanan COVID-19 RT-PCR dua hari sebelum berlepas serta ujian RTK-Ag (profesional) dalam tempoh 24 jam selepas ketibaan.

Beliau berkata, ini adalah prosedur wajib dipatuhi rakyat Malaysia dan pengembara luar yang ingin masuk ke Malaysia, mengambil kira situasi penularan COVID-19 terutama gelombang Omicron yang masih melanda negara dan kebanyakan negara di seluruh dunia.

Menurutnya, bagi status vaksinasi lain seperti tidak menerima vaksin atas sebab perubatan dan tidak menerima sebarang vaksinasi, perincian mengenai prosedur berkenaan akan diumumkan Menteri Kesihatan Khairy Jamaluddin esok.

Ismail Sabri berkata, senarai prosedur operasi standard (SOP) yang terperinci bagi prosedur di Pintu Masuk Antarabangsa (PMA) di darat dan laut juga akan dikeluarkan kementerian berkaitan dalam masa terdekat.

Mengenai keputusan pembukaan semula sempadan, beliau berkata, ia dibuat bersandarkan kepada tiga perkara asas iaitu berpandukan sains dan fakta terkini berkaitan COVID-19, membandingkan keperluan pembukaan sempadan di negara lain serta memberi keselesaan kepada pengembara dan tidak merumitkan perjalanan mereka.

iii. Pendaftaran kemasukan menggunakan MySejahtera masih diwajibkan dan hanya dikecualikan untuk kawasan terbuka, tidak sesak dan tiada perhimpunan orang ramai.

Namun katanya, MYSJTrace diwajibkan untuk tempat tertutup yang dipenuhi tetamu dan pengunjung.

iv. Aktiviti solat Jemaah di masjid serta surau atau upacara sembahyang di rumah ibadat selain Islam boleh dilaksanakan tanpa penjarakan fizikal. Bagaimanapun, pelaksanaan dan SOP akhir untuk masjid/surau tertakluk kepada ketetapan Pihak Berkuasa Agama Negeri dan untuk Rumah Ibadat Selain Islam tertakluk kepada Kementerian Perpaduan Malaysia/Unit Hal Ehwal Agama-Agama Lain (UNIFOR).

v. Keperluan vaksinasi: Had kapasiti pekerja yang sebelum ini bergantung kepada liputan vaksinasi dimansuhkan. Semua individu dibenarkan merentas negeri tanpa mengira status vaksinasi mereka.

Beliau berkata, jika sebelum ini terdapat had kapasiti 50 peratus untuk aktiviti yang melibatkan perkumpulan ramai, namun dengan pengumuman terbaharu ini, had tersebut dimansuhkan secara menyeluruh.

“Tiada lagi had kapasiti 50 peratus, namun, penjarakan fizikal sangat penting dan masih digalakkan,” katanya.

Perdana Menteri menzahirkan penghargaan kepada seluruh ahli Keluarga Malaysia yang cekal, tabah, kuat semangat dan berdisiplin dalam mematuhi SOP serta menyokong setiap inisiatif kerajaan dalam memerangi COVID-19.

“Tanpa sumbangan Keluarga Malaysia, negara tidak akan boleh beralih ke Fasa ‘Peralihan Ke Endemik’. Saya juga berterima kasih kepada semua Menteri Kuartet COVID-19 yang diketuai Da


Parlimen Libya enggan tetap tarikh baharu pilihan raya presiden

TRIPOLI, 23 Jamadilawal 1443H, Selasa – Jawatankuasa Parlimen Libya enggan menetapkan tarikh baharu bagi pilihan raya presiden pertama negara itu selepas dibatalkan minggu lalu di tengah-tengah pelbagai pertikaian.

Pilihan raya itu pada asalnya dijadualkan pada Jumaat lalu, namun dua hari sebelum itu, jawatankuasa Parlimen mengumumkan mustahil untuk mengadakan pengundian tepat pada masa.

“Selepas berunding dengan laporan teknikal, kehakiman dan keselamatan, kami memaklumkan agak mustahil mengadakan pilihan raya pada 24 Disember 2021 yang diperuntuk oleh undang-undang pilihan raya,” kata pengerusi jawatankuasa itu minggu lalu kepada Speaker Parlimen.

Pilihan raya yang dijadualkan sebelum ini dilakukan melalui pelan hala tuju yang disokong PBB – yang membayangkan pilihan raya Parlimen dan presiden serentak pada hari kemerdekaan Libya – 24 Disember.

Suruhanjaya Pilihan Raya Kebangsaan (HNEC) negara itu, yang ditugaskan mengendalikan kepraktisan mana-mana undi, mencadangkan pilihan raya itu diteruskan pada 24 Januari.

Bagaimanapun semalam, jawatankuasa itu mengumumkan bahawa ia akan berisiko untuk menetapkan tarikh baharu pada peringkat ini, menyebabkan nasib pilihan raya tidak diketahui.

Dalam laporannya, jawatankuasa Parlimen berkata, tarikh pada Januari dipilih berdasarkan pertimbangan ‘politik’.

Jawatankuasa Parlimen turut mengesyorkan meletakkan ‘strategi baharu, realistik dan terpakai dengan peringkat yang ditentukan, daripada menetapkan tarikh baharu serta mengulangi kesilapan yang sama,” lapor AFP. – Agensi


Tolak CPTPP demi kelangsungan kempen BMF!

Oleh Zuhayati Yazid

BANGI, 21 Safar 1443H, Selasa – Kerajaan digesa untuk tidak meratifikasi Perjanjian Komprehensif dan Progresif bagi Perkongsian Trans-Pasifik (CPTPP) sebagai solusi membela usahawan tempatan sekali gus menjayakan Kempen Beli Produk Muslim atau Buy Muslim First (BMF).

Perkara itu disuarakan Naib Pengerusi Pertubuhan-Pertubuhan Pembela Malaysia (PEMBELA), Mohd Nor Izzat Mohd Johari yang mahu kerajaan meneliti semula perkara itu agar memberi peluang kepada usahawan tempatan berdiri sendiri selain perkasakan ekonomi negara.

“Walaupun dicanangkan ekonomi akan pulih dengan perjanjian berkenaan tapi hanya melibatkan syarikat gergasi sahaja, jadi bagaimana nasib dengan usahawan yang baharu nak bertatih di negara kita sekiranya diteruskan? Mereka akan terus mati tanpa bantuan pihak kerajaan sendiri.

“Sebab itu kerajaan perlu perkasakan dahulukan usahawan tempatan, lengkap kekurangan terutamanya melibatkan keperluan asas negara.

“Kenapa perlu kita agungkan usahawan gergasi menerusi perjanjian CPTPP sehinggakan usahawan tempatan disisihkan, sepatutnya kita bela golongan ini supaya terus membangun lagi-lagi selepas pandemik COVID-19,” katanya kepada Ismaweb.net, hari ini.

Mengulas lanjut, beliau yang juga ketua kempen BMF bagi PEMBELA berkata, tiada keperluan mendesak kepada kerajaan meratifikasikan perjanjian berkenaan sekiranya keperluan asas negara lengkap dan mencukupi.

“Tetapi kini kita hanya lihat kelompongan itu sahaja dan bukan mencari solusi sedangkan kita sebuah negara yang memiliki segalanya.

“Sekiranya keperluan asas negara kita lengkap kita tak perlu lagi cari produk dari luar, sebab itu kita perlu perkemaskan kerana negara kita kita kaya dan boleh sekiranya dijayakan dengan jalan yang betul,” ujarnya.

Sehubungan itu, Mohd Nor Izzat berkata, perlu ada kajian menyeluruh dengan kerjasama agensi-agensi lain supaya mencari kekurangan dalam keperluan asas negara dan bukannya meneruskan perjanjian yang dilihat sebagai berat sebelah.


Lagi penduduk Palestin dibunuh kejam rejim Zionis

RAMALLAH, 25 Ramadan 1443H, Rabu – Pasukan keselamatan negara haram Israel membunuh seorang lelaki Palestin dan mencederakan tiga yang lain dalam serangan di Tebing Barat awal Rabu.

Warga Palestin yang terbunuh itu dikenali sebagai Ahmad Massad, 21, dari kampung Burqin di utara Tebing Barat.

Seorang pegawai hospital memberitahu agensi berita Palestin WAFA bahawa Massad maut selepas ditembak di kepala.

Tentera Israel memberitahu AFP mereka kononnya menjalankan aktiviti menentang keganasan di bandar Jenin – kubu kuat kumpulan bersenjata Palestin di Tebing Barat.

Menurut pengiraan AFP, Massad antara 26 rakyat Palestin dan warga Arab di Israel yang terbunuh sejak akhir Mac.

Dalam tempoh yang sama, 14 orang Israel terbunuh dalam beberapa serangan.

Tentera Israel sejak itu meningkatkan aktiviti dan serbuan di Tebing Barat, memfokuskan pada bandar Jenin dan kem pelariannya, lokasi pejuang aktif dari beberapa kumpulan bersenjata.

Serangan ganas juga baru-baru ini menggegarkan perkarangan Masjid al-Aqsa di Baitulmaqdis timur yang dikuasai Israel.

Ia mencetuskan kebimbangan akan konflik lain selepas perang 11 hari tahun lalu antara Israel dan kumpulan bersenjata di Semenanjung Gaza. – Agensi


Vaksin Sinovac berkesan terhadap varian Delta

KUALA LUMPUR, 13 Zulhijjah 1442H, Jumaat – Sinovac Biotech Ltd, syarikat yang membangunkan vaksin COVID-19 CoronaVac, mempertahankan keberkesanan vaksin dua dosnya, termasuk terhadap varian Delta.

Jurucakap syarikat, Liu Peicheng berkata, meskipun belum ada lagi data tersedia mengenai kesan perlindungannya, kajian membuktikan keberkesanan vaksin itu di beberapa negara seperti Brazil, Indonesia, Chile dan Turki yang telah menggunakan vaksin tersebut secara meluas.

“Keberkesanannya melebihi 90 peratus terhadap jangkitan parah dan kemasukan ke hospital. Kami juga melihat bahawa kadar jangkitan selepas vaksinasi sangat rendah di negara-negara ini, dan gejala yang ringan dalam kebanyakan keadaan.

“Walaupun ada penurunan dalam kesan peneutralannya, vaksin Sinovac ketika ini (CoronaVac) tetap efektif terhadap varian Delta,” kata Liu, yang berpangkalan di ibu pejabat syarikat itu di Beijing, dalam jawapan bertulis kepada Bernama.

CoronaVac Sinovac, adalah vaksin tidak aktif dan antara vaksin COVID-19 paling banyak digunakan di dunia. Namun, akhir-akhir ini terdapat kebimbangan mengenai keberkesanannya terutama terhadap varian yang lebih mudah berjangkit seperti Delta.

Pada 16 Julai, kerajaan Malaysia menyatakan akan menghentikan penggunaan vaksin Sinovac di bawah Program Imunisasi Kebangsaan COVID-19 (PICK). Bagaimanapun, 14 juta dos vaksin masih tersedia untuk negeri dan syarikat swasta yang berminat, bermula bulan ini hingga September.

Sementara itu, mengenai keperluan suntikan penggalak, Liu berkata, walaupun penyelidikan Sinovac telah menunjukkan peningkatan kadar antibodi yang ketara seleps dos ketiga, syarikat itu masih mengkaji keperluannya dan prosedur lain yang berkaitan.

“Sinovac sedang giat menjalankan penyelidikan klinikal ke atas vaksin khusus varian baharu sebagai suntikan ketiga untuk meningkatkan imuniti.

Vaksin baharu itu akan memberikan perlindungan yang lebih tinggi khususnya terhadap varian Gamma dan varian Delta yang mudah berjangkit.

“Selepas penyelidikan selesai, kami akan mempertimbangkan keperluan untuk mengemukakan cadangan dos ketiga kepada Pertubuhan Kesihatan Sedunia (WHO) berdasarkan penemuan tersebut,” katanya.

Pengeluar ubat Pfizer dan rakannya BioNTech baru-baru ini mengumumkan telah memohon kelulusan pengawal selia Amerika Syarikat dan Eropah untuk menawarkan suntikan penggalak, mendakwa bahawa terdapat bukti menunjukkan individu lengkap divaksin juga berisiko besar terkena jangkitan kerana keberkesanan vaksin menurun selepas enam bulan.

Di rantau Asia Tenggara, Sinovac, pemaju dan pengeluar vaksin terkemuka di China, setakat ini telah mengeksport lebih 150 juta dos vaksin ke negara termasuk Indonesia, Malaysia, Filipina, Thailand, Kemboja dan Singapura.

Sementara di Malaysia, syarikat China berkenaan telah bekerjasama dengan Pharmaniaga Bhd untuk membekalkan 14 juta dos vaksin COVID-19 secara pukal untuk anak syarikatnya, Pharmaniaga LifeScience Sdn Bhd (PLS), untuk dikilangkan di sini .

Kumpulan vaksin pertama, yang dihantar pada 27 Februari, berjaya dilancarkan pada 18 Mac di bawah PICK dengan Pharmaniaga berjaya menghantar semua 12 juta dos vaksin kepada kerajaan bulan ini, lebih awal berbanding jadual.

Setakat ini, Liu berkata, Sinovac telah menghantar sejumlah 16 juta dos vaksin ‘ready-to-fill’ dan vaksin siap kepada Malaysia pada separuh pertama 2021 dan syarikat akan membekalkan tiga juta lagi dos vaksin siap serta 4.44 juta dos ‘ready-to-fill’ pada bulan ini.

“Kerjasama antara Sinovac dan Pharmaniaga berjalan lancar. Dengan sokongan Sinovac, Pharmaniaga telah meningkatkan kemampuannya dan vaksin yang dihasilkan telah diluluskan untuk digunakan oleh Bahagian Regulatori Farmasi Negara (NPRA).

“Pada separuh kedua 2021, Sinovac akan terus memastikan kerjasama yang erat dengan Malaysia dan membantu memenuhi keperluan program vaksinasi Malaysia,” tambahnya.

Katanya, berdasarkan kemampuan pengeluaran tahunan sehingga dua bilion dos, syarikat itu yakin dapat menyokong program vaksinasi di lebih banyak negara. – Bernama


PRN Melaka: Ketua cawangan, ahli UMNO kecewa MCA tanding di DUN Bemban

JASIN, 1 Rabiulakhir 1443H, Sabtu – Pengumuman senarai calon Barisan Nasional (BN) yang akan bertanding pada Pilihan Raya Negeri (PRN) Melaka 20 November ini nampaknya tidak disenangi beberapa pihak.

Setiausaha UMNO Bahagian Jasin, Datuk Abdul Kalam Hassan berkata, rata-rata ahli dan masyarakat mula menunjukkan rasa resah dan kurang senang selepas mengetahui senarai calon yang akan bertanding di Bemban, Sungai Rambai dan Rim.

Beliau berkata, ketiga-tiga kerusi Dewan Undangan Negeri (DUN) dalam Parlimen Jasin itu dilihat bakal terlepas daripada genggaman berikutan calon dipilih untuk bertanding tidak memenuhi kehendak masyarakat dan akar umbi di kawasan terbabit.

Malah, ramai turut berasa kecewa apabila Ketua UMNO Bahagian Jasin, Datuk Hasan Rahman tidak dicalonkan semula untuk mempertahankan kerusi yang dimenanginya pada Pilihan Raya Umum Ke-14 (PRU14) – Sungai Rambai.

“Masyarakat sebenarnya kecewa apabila mendapat tahu nama Hasan tidak berada dalam senarai calon kerana mereka masih mengharapkan beliau bertanding mempertahankan kerusi yang dimenangi pada PRU lalu.

“Kenapa calon baharu diletakkan di sini sedangkan beliau (Hasan) mempunyai rekod cemerlang kerana telah menjadikan Sungai Rambai sebuah daerah yang harmoni dengan pelbagai pembangunan dinikmati penduduk setempat,” katanya seperti dilapor Utusan Online, hari ini.

Bukan hanya di Sungai Rambai, Abdul Kalam berkata, keadaan sama turut berlaku di DUN Rim apabila calon muka baharu akan bertanding di kerusi tersebut.

Ahli Majlis Tertinggi (MT) UMNO, Datuk Khaidhirah Abu Zahar atau lebih dikenali sebagai Dira akan bertanding di Rim menggantikan Datuk Ghazale Muhamad.

Abdul Kalam berkata, ramai pihak menghubunginya bagi menyatakan rasa kecewa apabila mendapat tahu calon bertanding bukan anak jati yang menetap di situ.

Sementara di Bemban pula, beliau berkata, ramai tidak berpuas hati apabila calon dari MCA diletakkan di kerusi itu.

Katanya, ketua cawangan dan ahli amat kecewa selepas calon MCA diumumkan bertanding di DUN berkenaan.

“Selepas BN tumbang, kita jadikan Bemban sebagai kubu kuat UMNO dengan gerak kerja telah diatur dan dipupuk selama dua tahun.

“Tiba-tiba ia tidak menjadi kenyataan apabila kerusi ini diserahkan semula kepada MCA,” katanya.


Dewan Rakyat tumpu kes dera kanak-kanak, miskin tegar hari ini

KUALA LUMPUR, 4 Rabiulakhir 1445H, Khamis – Kes dera kanak-kanak, penurunan penyertaan murid sekolah menengah dalam aliran sains, teknologi, kejuruteraan dan matematik (STEM) serta miskin tegar bagi golongan B40 antara isu tumpuan pada persidangan Dewan Rakyat hari ini.

Menurut Aturan Urusan Mesyuarat di laman sesawang Parlimen, Jimmy Puah Wee Tse (PH-Tebrau) bertanya kepada Menteri Pembangunan Wanita, Keluarga dan Masyarakat mengenai langkah yang diambil kementerian itu dalam mengurangkan kes dera kanak-kanak yang semakin meningkat di negara ini.

Puah yang mengemukakan soalan itu pada sesi Waktu Pertanyaan-Pertanyaan Menteri juga ingin tahu bantuan yang akan diberikan kepada mangsa.

Dalam sesi sama, Kamal Ashaari (PN-Kuala Krau) meminta Menteri Pendidikan menyatakan langkah menangani isu peratusan murid menengah atas yang menyertai aliran STEM dari 2017 hingga 2022 yang mencatatkan penurunan 45.2 peratus kepada 40.94 peratus, termasuk peranan Jawatankuasa STEM yang ditubuhkan.

Pada sesi Pertanyaan-Pertanyaan Bagi Jawab Lisan, Mohd Nazri Abu Hassan (PN-Merbok) meminta Menteri Ekonomi menyatakan ketercapaian sasaran kementerian itu dengan kerjasama Pihak Berkuasa Koridor, Perbadanan Kemajuan Ekonomi Negeri, Unit Perancang Ekonomi Negeri dan pejabat daerah dalam usaha membasmi isi rumah miskin tegar bagi golongan B40.

Persidangan hari ini juga akan menyambung sesi perbahasan Belanjawan 2024 yang memasuki hari keempat, selepas ia dibentangkan oleh Perdana Menteri Datuk Seri Anwar Ibrahim pada Jumaat lepas.

Berdasarkan takwim Dewan Rakyat, Rang Undang-undang Perbekalan 2024 itu akan dibahas di peringkat dasar selama lapan hari, sebelum sesi jawapan oleh menteri selama empat hari bermula 30 Oktober.

Ahli-Ahli Parlimen akan mengambil bahagian dalam perbahasan rang undang-undang berkenaan di peringkat jawatankuasa selama 12 hari bermula 6 November.

Persidangan Dewan Rakyat kali ini berlangsung selama 32 hari bermula 9 Oktober hingga 30 November ini.- Bernama


‘U-turn’ larangan jual arak, selama ini wayang nak puaskan hati orang Islam?

BANGI, 26 Safar 1443H, Ahad – “Apakah hujah di sebalik keputusan menangguhkan larangan penjualan minuman keras di kedai runcit, serbaneka dan kedai ubat Cina sekitar ibu negara?”

Demikian persoalan dibangkitkan Pengerusi PEMBELA, Haji Aminuddin Yahaya terhadap keputusan Dewan Bandaraya Kuala Lumpur (DBKL) yang menangguhkan larangan penjualan arak selama tempoh sebulan.

Beliau berkata, mungkin ramai yang tidak mengetahui perkara ini, tetapi ia pernah disorak-sorakkan pada tahun lalu di mana Menteri Wilayah mengumumkan larangan penjualan arak di Wilayah Persekutuan yang sepatutnya berkuat kuasa Oktober 2021.

“Bila tibanya Oktober 2021, senyap-senyap sahaja tak jadi.

“Saya tak pasti apa sebenar-benarnya yang menjadi sebab ‘U-Turn’ ini, apakah ianya hanya wayang untuk tempoh setahun bagi memuaskan hati orang Islam?

“Atau apakah kerana tekanan-tekanan masyarakat bukan Islam sebagaimana reaksi persatuan-persatuan mereka pada tahun lalu?,” katanya dalam kenyataan, hari ini.

Menilai situasi tersebut, Aminuddin memberi sindiran dengan menyatakan bahawa tindakan ini mungkin merupakan ‘kebijakan seni politik’ yang sering diperkatakan.

“Depan orang Melayu cakap lain, di belakang buat lain?

“Zaman PH mengarut. Zaman PN mengarut. Zaman BN pun mengarut lagi. Apakah perlu gagasan politik baharu bagi menggantikan gagasan-gagasan dinosaur ini?

“Mungkin, kerana demokrasi adalah ciptaan manusia yang boleh berubah-ubah. Dan kematangan berpolitik itu pastinya perlu melalui perubahan yang berbagai-bagai,” katanya.

Terdahulu, DBKL mengeluarkan Garis Panduan Lesen Minuman Keras (LMK), yang telah diguna pakai berkuat kuasa 15 November 2020, yang mana garis panduan itu antara lain menyatakan bermula 1 Oktober 2021 penjualan minuman keras di kedai runcit, serbaneka dan kedai ubat Cina tidak dibenarkan.

Bagaimanpun, DBKL memaklumkan penguatkuasaan itu ditangguhkan sehingga 31 Oktober dengan tujuan untuk memuktamadkan kajian berkaitan kawalan penjualan minuman keras di Kuala Lumpur.

“Pada masa ini pemilik Lesen Minuman Keras (LMK) runcit masih dibenarkan menjual minuman keras jenis liquor di kedai runcit, serbaneka, dan kedai ubat cina sehingga 31 Oktober ini,” katanya


99 organisasi gesa henti penjualan senjata ke Arab Saudi, UAE

RIYADH, 2 Rejab 1442H, Ahad – 99 organisasi hak asasi manusia antarabangsa menuntut  pembekuan penjualan senjata ke Arab Saudi dan Emiriah Arab Bersatu (UAE) serta pemberhentian segera perang di Yaman.

Dalam satu kenyataan bersama, mereka menyatakan, lanjutan pengepungan dan serangan yang dipimpin Arab Saudi selama enam tahun terakhir  telah menyebabkan Yaman mengalami krisis kemanusiaan terburuk di dunia sejak akhir Perang Dunia kedua.

Ia menyebabkan puluhan ribu orang awam terbunuh dan cedera, dan mengakibatkan kemusnahan infrastruktur dan kekurangan akses kepada makanan dan ubat-ubatan yang diperlukan.

Kenyataan itu menyebut, hampir 80 peratus penduduk Yaman, termasuk 12 juta kanak-kanak, sangat memerlukan bantuan kemanusiaan akibat serangan dan pengepungan yang dipimpin oleh Arab Saudi.

Ia juga menekankan perlunya pembukaan Lapangan Terbang Antarabangsa Sana’a serta pelabuhan Hudaydah.

Empat agensi Pertubuhan Bangsa-Bangsa Bersatu (PBB) memberi amaran hampir 2.3 juta kanak-kanak di bawah usia lima tahun menderita kekurangan zat makanan akut tahun ini, dan 400,000 daripadanya mungkin menghadapi malnutrisi yang teruk.

Amerika Syarikat (AS) dan Itali baru-baru ini mengumumkan bahawa mereka akan membekukan penjualan senjata ke Arab Saudi dan UAE.

Pertubuhan hak asasi meminta semua negara dunia, terutama Britain dan Perancis, untuk melakukan hal yang sama dan menangguhkan semua perjanjian senjata dengan dua negara Teluk Parsi itu.

Kenyataan itu mengatakan bahawa penangguhan penjualan senjata ke Arab Saudi dan UAE akan memberikan sumbangan positif kepada pengakhiran perang dan pertumpahan darah.

Arab Saudi dan sekutu serantau melancarkan perang ke atas Yaman pada Mac 2015, dengan tujuan untuk mengembalikan pemerintahan mantan presiden, Abd Rabbuh Mansur Hadi, dan menghancurkan gerakan Ansarullah yang popular.

Menurut PBB, 80 peratus daripada 30 juta orang Yaman memerlukan beberapa bentuk bantuan atau perlindungan.

Kira-kira 13.5 juta orang Yaman kini menghadapi kelangsungan hidup yang teruk, data PBB. – Agensi


Annuar Musa dipecat sebagai Setiausaha Agung BN

BANGI, 21 Jamadilawal 1442H, Selasa – Tan Sri Annuar Musa dilaporkan dipecat sebagai Setiausaha Agung Barisan Nasional (BN) berkuat kuasa serta-merta.

Media tempatan yang memetik sumber Barisan Nasional (BN) sebagai berkata, keputusan itu dibuat Pengerusi BN, Datuk Seri Dr Ahmad Zahid Hamidi di dalam satu mesyuarat di ibu pejabat UMNO hari ini.

Katanya, Setiausaha Agung UMNO, Datuk Seri Ahmad Maslan akan mengambil alih tugas Annuar selepas ini.

Sementara itu, Annuar yang juga Ahli Parlimen Ketereh tidak memberi sebarang komen berhubung pemecatan itu.

“Ramai yang minta komen. Saya tiada apa komen buat masa ini. Tempoh bertenang,” katanya menerusi kenyataan di Twitter.

Sebelum ini, Annuar menegaskan, beliau sedia dipecat daripada parti sekiranya kritikannya berkaitan isu penyatuan Melayu dan Islam tidak disenangi ahli serta pemimpin akar umbi parti berkenaan.


Keputusan PAS ‘berkawan’ Bersatu bukan kesilapan

BANGI, 15 Muharam 1444H, Sabtu – PAS menyifatkan tindakan ‘berkawan’ dengan Parti Pribumi Bersatu Malaysia (Bersatu) menerusi Perikatan Nasional (PN) bukan kesilapan namun dibuat selepas mengambil kira penyatuan ummah.

Malah, ia dibuat kerana berteraskan kepada ketetapan harus memilih satu-satu kelompok tertentu sahaja.

Ahli Jawatankuasa PAS Pusat, Datuk Ahmad Amzad Hashim menjelaskan, parti itu sentiasa istiqomah dalam soal menyatukan orang Melayu dan Islam di negara ini.

“Mana-mana orang Melayu dan Islam yang merupakan majoriti besar dalam Malaysia perlu disatukan untuk membolehkan teras dalam membentuk masyarakat bersatu padu dapat dilaksanakan.

“Bagaimana kita hendak mewujudkan sebuah kerajaan yang betul-betul kuat, kalau penyatuan itu hanya melibatkan peratus yang sedikit sedangkan tunjang kepada kekuatan adalah penyatuan rakyat.

“Kerana itu PAS tetap berpegang dalam soal menyatupadukan rakyat kita tidak boleh mengehadkan kerjasama contohnya dengan UMNO sahaja,” katanya.

Beliau berkata demikian sebagai mengulas kenyataan Ahli Parlimen Kuala Nerus, Datuk Dr Mohd Khairuddin Aman Razali yang melihat PAS sebagai tersilap langkah apabila memilih untuk ‘berkawan’ dengan Bersatu dan bukan dengan UMNO.

Khairuddin menyifatkan parti pimpinan Tan Sri Muhyiddin Yassin itu sebagai ‘parti kecil’ .

Bagaimanapun, Ahmad Amzad menjelaskan, PAS mengajak pihak-pihak yang mempunyai keikhlasan untuk bersatu, termasuk juga dalam kalangan orang bukan Melayu dan Islam yang tidak mempunyai pendirian ekstrem.

“Ramai kawan-kawan PAS dalam kalangan bukan Melayu serta Islam yang tidak ekstrem serta menghormati kedudukan Islam dan keistimewaan orang Melayu dalam negara ini.

“Jadi kita bersatulah. Kenapa perlu mengehadkan penyatuan kerana lebih baik kita berkawan dengan semua pihak,” katanya.

Beliau pada masa sama menegaskan Islam sendiri mengajar supaya umat Islam meramaikan kawan.


9 hari Mat Kilau kutip RM32 juta

BANGI, 2 Zulhijjah 1443H, Sabtu – Selepas sembilan hari ditayangkan, filem pecah panggung, Mat Kilau Kebangkitan Pahlawan berjaya meraih RM32 juta.

Pengarahnya, Syamsul Yusof berkongsi mengenai jumlah kutipan terbaru itu di Instagram miliknya hari ini.

Menurut beliau, meskipun semalam hari bekerja, kutipan tiket pada Jumaat mencecah RM5.1 juta dalam masa satu hari.

“Total box office of 32 milion in 9 days,” katanya.

Terdahulu, Syamsul menjangkakan filem itu boleh mencecah atau lebih RM40 juta pada hujung minggu ini.

Filem Mat Kilau – yang mula ditayangkan sejak 23 Jun lalu – menjadi filem epik Melayu yang berjaya pecah panggung selain dilihat mampu mengatasi filem kutipan tertinggi di Malaysia iaitu Munafik 2 juga arahan Syamsul.

Filem Mat Kilau terbitan Studio Kembara menampilkan barisan pelakon hebat seperti Datuk Adi Putra, Beto Kusyairy, Fattah Amin, Johan As’ari, Yayan Ruhan dan ramai lagi.

Sebelum ini, Menteri di Jabatan Perdana Menteri (Hal Ehwal Agama), Datuk Idris Ahmad menyifatkan filem epik Mat Kilau yang menjadi fenomena ketika ini berjaya membangkitkan semangat jati diri Islam.

Ia selepas filem inspirasi sejarah pahlawan Melayu itu terus mencipta sejarah apabila meraih kutipan lebih RM20 juta selepas seminggu ditayangkan.

Bangga dan kagum dengan sambutan filem itu, beliau berkata, unsur nasihat serta ikatan ukhwah yang kuat dirangkum di dalam Mat Kilau membawa mesej dakwah kepada masyarakat.


Manifesto BN patut perkasa SK bukan kekal vernakular

BANGI, 20 Rabiulawal 1444H, Isnin – Pendirian Barisan Nasional (BN) untuk mempertahankan sekolah vernakular sekiranya gabungan itu diberikan mandat semula dalam Pilihan Raya Umum ke-15 (PRU15), sudah dijangka.

Bagi parti BERJASA, BN atau UMNO sepatutnya lebih prihatin untuk memperkasakan sekolah kebangsaan (SK) berbanding vernakular di dalam manifesto mereka.

Timbalan Presiden BERJASA, Datuk Mohd Rosli Ramli berkata, UMNO harus memfokuskan pemerkasaan sekolah kebangsaan supaya boleh menarik lebih ramai pelajar bersekolah di bawah sistem pendidikan sealiran.

“Sepatutnya UMNO-BN lebih prihatin untuk memperkasakan sekolah kebangsaan supaya lebih menarik dan ramai pelajar serta anak-anak kita bersekolah di sana.

“…terutama dari segi kualiti, silibusnya, fasiliti, kemudahan yang ditawarkan dan pengembangan anak itu pada masa hadapan.

“Dengan itu lebih ramai rakyat negara kita akan pergi ke sekolah kebangsaan, justeru dapat membawa kepada perpaduan yang lebih besar di negara ini,” katanya.

Beliau berkata demikian mengulas jaminan BN untuk mengekalkan sekolah-sekolah vernakular di negara ini sekiranya parti itu diberikan mandat semula dalam PRU15.

Jaminan itu dinyatakan Pengerusi BN, Datuk Seri Ahmad Zahid Hamidi sebelum ini dan menyifatkan kononnya sekolah vernakular adalah hak masyarakat majmuk di Malaysia.

“Saya yakin jika BN menjadi kerajaan semula soal sekolah India, Cina dan vernakular akan terus dikekalkan dalam sistem pendidikan negara ini,” kata Ahmad Zahid berucap ketika Perhimpunan Agung Kongres India Malaysia (MIC) ke-76, baru-baru ini.

Sekolah vernakular didakwa menjadi halangan perpaduan, sehingga menyebabkan sikap prejudis sesama kaum masih menebal.

Sebelum ini terdapat beberapa pertubuhan NGO termasuk gerakan Islam Ikatan Muslimin Malaysia (ISMA) memfailkan writ saman berhubung keabsahan sekolah vernakular.


Putar belit isu lulusan perubatan Bumiputera, ultra kiasu tak pernah faham

PERSATUAN perubatan dan parti ultra kiasu sekali lagi memainkan sentimen perkauman apabila sengaja memutar belitkan kenyataan Presiden Persatuan-Persatuan Pakar Perubatan Kesihatan Awam Malaysia (PPPKAM) mengenai (baharu cadangan) penempatan Bumiputera lulusan perubatan dalam perkhidmatan awam (Kesihatan), sehingga Kementerian Kesihatan (KKM) terpaksa tampil menjawab untuk menjernihkan kekeruhan dan kekeliruan yang timbul.

PPPKAM melalui Presidennya dipetik dalam laporan Utusan Malaysia minggu lalu sebagai mengatakan bahawa kajian semula perlu dilakukan bagi membolehkan lebih ramai lulusan perubatan ‘khususnya kalangan Bumiputera’ supaya mendapat penempatan tetap dalam perkhidmatan awam, dan juga mengurangkan pengangguran.

Cadangan ini menarik perhatian ramai apabila Menteri Kesihatan dalam satu kenyataan, mengatakan bahawa kerajaan ambil maklum cadangan tersebut. Katanya lagi, kerajaan masih mengambil lulusan perubatan, tetapi tidak mengatakan bahawa ia dilakukan berdasarkan kaum.

Perkataan ‘Bumiputera’, begitu sensitif kepada ultra kiasu, bagai cacing kepanasan. Terus melompat. Walhal perkara ini bukan baharu. Keistimewaan Melayu dan Bumiputera, sememangnya termaktub dalam Perlembagaan dan tidak boleh dinafikan.

Tidakkah kita sedar bahawa dengan adanya perkara 153 Perlembagaan Persekutuan, inilah yang menjamin keamanan dan kestabilan negara ini? Bayangkan selepas merdeka, tidak ada peruntukan ini dalam Perlembagaan, sudah tentu kita berantakan, seperti mana yang pernah kita disaksikan dalam peristiwa 13 Mei 1969. Akibatnya, Bumiputera dipinggirkan, itulah jadinya.

Kita berasa cukup pelik, kenapa ultra kiasu tidak pernah cuba untuk memahami dan terlalu sensitif dengan perkataan Bumiputera. Tidak cukup dengan itu, sentiasa membangkitkan isu-isu sensitif ini.

Begitu juga dalam kes lulusan perubatan ini, PPPKAM hanya mengingatkan supaya Bumiputera tidak dipinggirkan. Maklumlah, pembesar-pembesar kita, bila terlalu diasak, kadangkala lupa diri. Nak jaga hati kononnya, takut undi lari.

Akibatnya, semalam, melalui Ketua Setiausaha (KSU), KKM tampil untuk menjawab dengan menjelaskan bahawa cadangan agar kerajaan mempertimbangkan lantikan pegawai perubatan mengikut garis perkauman bukan merupakan pendirian kementerian itu.

Sebenarnya, KKM tidak perlu pun menjawab, sebab selama ini kita tidak pernah mengamalkan dasar perkauman.

Kena bezanya antara dasar perkauman dengan hak istimewa (kuota), mengikut peruntukan 153 Perlembagaan Persekutuan.

Bila disebut dasar perkauman, seolah-olah kerajaan ini selama ini berlaku tidak adil dan bertindak berasaskan garisan kaum, sedangkan ianya sebegitu sifatnya. Jika tidak, masakan kita boleh hidup aman damai. Bukan bumi dapat melebarkan empayar kekayaan seluruh negara, dalam sebuah negara Islam.

Nikmat keamanan yang kita kecapi selama ini adalah disebabkan oleh ramainya Bumiputera menjadi pasukan keselamatan dalam perkhidmatan awam, sanggup bercekang mata dan berkorban bagi memastikan kita dapat hidup dengan aman tenteram.

Begitu juga dalam menangani wabak COVID-19 dan vaksinisasi, tidak ada pilih kasih. Semua warganegara dilayan dengan adil tanpa mengira kaum. Ramai bukan Bumiputera yang mendapat vaksin. Saya pun masih belum dapat. Saudara mara saya ramai dah dapat.

Namun, jika berlaku memang benar Bumiputera lebih ramai, apabila dibuat carian nanti, contohnya, lebih ramai Bumiputera mendapat vaksin, daripada bukan bumi. Ini bukan suatu perkara yang menghairankan. Itu bukan perkauman, kerana logiknya, populasi Bumiputera lebih ramai daripada bukan bumi. Jadi, sudah tentu bilangan bumi akan lebih kelihatan lebih ramai dalam beberapa keadaan.

Begitu juga dalam perkara-perkara lain. Jika dahulu, sebelum dan selepas merdeka hingga era 70an dan awal 80an, memang tidak dinafikan, perkhidmatan profesional, termasuk perkhidmatan perubatan ramai bukan Melayu. Tetapi tidak kini. Walaupun DEB tidak mencapai matlamat sepenuhnya, kejayaannya memang tidak dinafikan.

Bilangan profesional Bumiputera sudah mengatasi bukan bumi. Jika ramai Bumiputera dalam Perkhidmatan Awam, itu perkara biasa. Lagi pun, bukan bumi, terutama orang Cina, lebih cenderung terlibat dalam perniagaan.

Dalam kata lain, kerajaan daripada dahulu hingga kini, teramat jarang mengamalkan dasar perkauman yang sengaja ditimbulkan ultra kiasu ini.

Jika tidak, mana mungkin ada beberapa KSU dalam kalangan bukan Melayu dalam beberapa kementerian, termasuk KKM itu sendiri. Sebelum ini, KSU KKM adalah orang Cina. Sekarang ini pun penggantinya, saudara Mohd Syafiq Abdullah @ Vijay, adalah berketurunan India, senior saya Sains Politik di UKM dahulu. Mana perkaumannya jika ketua pentadbir tertinggi di KKM adalah bukan Melayu.

Jadi, tak usahlah ultra kiasu memainkan sentimen perkauman dengan memanipulasikan kenyataan Presiden PPPKAM dan Pertubuhan Doktor-doktor Islam Malaysia mengatakan kajian semula dilakukan bagi membolehkan lebih ramai lulusan perubatan “khususnya kalangan Bumiputera” mendapat penempatan tetap dalam perkhidmatan awam, sekali gus mengurangkan pengangguran.

Kenyataan PPPKAM ini pun tidak salah dan tidak perkauman. Apabila ada pernyataan ‘Bumiputera’, ini adalah ayat bersifat penekanan supaya kita berhati-hati dalam tindak tanduk. Kerana ia bertepatan dengan perkara 153, Perlembagaan Persekutuan, mengenai hak-hak istimewa Melayu dan Bumiputera.

Saya tidak nampak kerajaan hari ini, terlalu menekankan soal kuota dalam apa jua perkara. Pengambilan lebih kepada merit daripada kuota. Jika tidak, mana mungkin begitu ramai pelajar bukan bumi diambil dalam jurusan perubatan di Universiti Awam. Berbanding dengan jurusan perubatan di UTAR (Cina) dan Universiti AIMST Malaysia (India). Ini belum termasuk Universiti Swasta yang lain. Universiti Awam begitu terbuka, manakala Universiti Swasta ‘tidak mampu’ dimasuki oleh Bumiputera.

Lagipun, rasionalnya, mengikut statistik penduduk, setiap kali peperiksaan, terutama Sijil Pelajaran Malaysia (SPM), paling ramai mendudukinya adalah pelajar-pelajar Bumiputera. Sudah tentu kemasukan peajar bumiputera lebih ramai daripada pelajar bukan bumi. Begitulah juga cerminan lulusan perubatan nanti.

Sudah tentu dalam perkhidmatan perubatan, tidak menghairankan Bumiputera akan jadi lebih ramai dalam kalangan lulusan perubatan.

Pastinya, ini akan menjadi lulusan Bumiputera lebih ramai akan masuk ke dalam Perkhidmatan Awam. Jadi, apa isunya? Ini suatu keadilan, bukan dasar perkauman. Meletakkan sesuatu pada tempatnya.

Ingatan saya kepada ultra kiasu, jauhilah sifat babi seperti yang dikatakan oleh Imam ibnul Qayim Al- Jauziyah.

Dalam kalangan manusia ada sebahagiannya bertabiat seperti babi. Dia melewati rezeki yang baik, tetapi tidak mahu mendekatinya. Lantaran, jika ada orang yang selesai membuang kekotoran , didatangi kekotoran, lalu di makan kekotoran itu sehingga habis.

Demikianlah kebanyakan orang. Mereka mendengar dan melihat kebaikanmu yang banyak daripada melihat kejelekan mu. Tetapi dia tidak menghafalnya, tidak menyukainya dan meminatinya.

Tetapi apabila melihat ketergelinciran atau kesalahanmu , maka dia dapat apa yang dicarikanya itu lalu dijadikanya sebagai satu berita hangat, dan disebar ke sana ke sini (mengumpat).

Inilah sifat babi yang perlu dijauhi. Tidak mengapalah jika ada yang suka makan babi sekalipun, tetapi sifat babi wajar dijauhi. Jika tidak, tidak ada bezanya antara kita dengan babi. Jangan ditambah sifat ultra kiasu dengan sifat babi.

Prof Dr Mohd Ridhuan Tee Abdullah


Anwar perlu lepas jawatan, bukan rombak Kabinet: Razali

BANGI, 20 Rabiulawal 1445H, Jumaat – Kegagalan Perdana Menteri, Datuk Seri Anwar Ibrahim sepatutnya melepaskan jawatannya selepas gagal menyelesaikan masalah kenaikan kos sara hidup yang menghimpit rakyat ketika ini.

Sehingga kini tiada usaha dan arah tuju yang jelas dilakukan oleh Kerajaan Madani dalam menangani masalah rakyat, kata Ketua Penerangan Bersatu, Datuk Dr Razali Idris.

“Kita tak nampak ada usaha dilakukan ke arah untuk menstabilkan harga barang dan juga redakan keresahan rakyat berikutan barang keperluan asas tak ada dalam pasaran masa ini.

“Kalau MCA rakan sekutu pun beri desakan kepada beliau letak jawatan sebagai Menteri Kewangan, kita sebagai pembangkang lebih dari itu,” katanya seperti dipetik media tempatan, hari ini.

Mengulas lanjut, Razali menjelaskan keperluan semasa adalah peletakan jawatan dan bukannya melakukan rombakan Kabinet.

Katanya, tindakan merombak Kabinet hanya merugikan berikutan tidak mampu menyelesaikan masalah sebaliknya hanya menggantikan individu yang sama sahaja.

Pada masa sama, Razali turut meluahkan kekecewaan dengan keadaan ekonomi ketika ini yang membebankan rakyat selain kekurangan barangan keperluan.

“Harga barang naik sebab mata wang kita rendah dan tiada usaha dilakukan untuk mengatasi masalah yang dihadapi. Jadi Anwar kena letak jawatan,” tegasnya.

Terdahulu, MCA menggesa Anwar melepaskan jawatannya sebagai Menteri Kewangan untuk memberi tumpuan sepenuhnya kepada pentadbiran negara.

Jurucakap parti itu, Mike Chong berkata, Anwar perlu melantik Menteri Kewangan kedua yang boleh memberi tumpuan kepada hal-hal ekonomi sekali gus membolehkan beliau memberi tumpuan kepada urusan pentadbiran negara.


KPWKM wujud Skuad Prihatin Negara bantu mereka terkesan banjir

KOTA TINGGI, 26 Jamadilawal 1442H, Ahad – Kementerian Pembangunan Wanita, Keluarga dan Masyarakat (KPWKM) menerusi Jabatan Kebajikan Masyarakat (JKM) mewujudkan Skuad Prihatin Negara (SPN) dalam usaha membantu golongan yang terkesan banjir.

Timbalan Ketua Setiausaha (Operasi) KPWKM Mohd Yusri Mohd Yusoff berkata skuad kesukarelawan dan kebajikan itu dianggotai warga kerja kementerian, badan bukan kerajaan (NGO), syarikat korporat dan orang awam.

Beliau berkata pewujudan SPN adalah sebagai tanda keprihatinan kerajaan terhadap isu-isu dan permasalahan rakyat dengan melaksanakan kerja-kerja kemasyarakatan dan kemanusiaan sebagai menepati hasrat untuk mendampingi rakyat di peringkat akar umbi.

“Menyedari akan keperluan semasa negara yang berhadapan dengan bencana banjir yang telah menjejaskan kehidupan seharian sebahagian rakyat Malaysia, kementerian mengambil inisiatif mewujudkan SPN dalam usaha membantu golongan yang terkesan semasa dan pascabanjir.

“Sebagai permulaan, sukarelawan Skuad Prihatin Negara dipelopori oleh warga kerja KPWKM sendiri untuk membantu komuniti yang terjejas di daerah Kota Tinggi,” katanya menerusi kenyataan, di sini, hari ini.

Mohd Yusri berkata SPN memberi perkhidmatan berasaskan komuniti lebih mesra dan praktikal kepada rakyat yang memerlukan.

Beliau berkata skuad itu dijadual dilancarkan secara rasminya oleh Perdana Menteri Tan Sri Muhyiddin Yassin semasa Pelancaran Kembara Prihatin Negara pada 15 Jan di Pagoh.

“Diharapkan agar pelaksanaan program ini dapat meringankan beban mangsa banjir yang terjejas di samping dapat mengembalikan semangat gotong-royong serta amalan tolong-menolong berganding bahu, agar yang berat menjadi ringan,” katanya.

Orang ramai yang berminat untuk menjadi sukarelawan SPN boleh berhubung dengan Pejabat Kebajikan Masyarakat Daerah (PKMD) yang terdekat. – Bernama


Agong, permaisuri disahkan positif COVID-19

BANGI, 30 Syaaban 1443H, Sabtu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menjalani kuarantin kendiri di Istana Negara hingga Khamis (7 April), setelah disahkan positif COVID-19.

Pengelola Bijaya Diraja Istana Negara, Datuk Ahmad Fadil Shamsuddin berkata, Raja Permaisuri Agong Tunku Hajah Azizah Aminah Maimunah Iskandariah yang turut dijangkiti virus itu akan menjalani kuarantin kendiri di Istana Negara hingga Jumaat (8 April).

“Perkenan Seri Paduka Baginda berdua menjalani kuarantin kendiri ini selaras dengan protokol dan prosedur operasi standard (SOP) yang ditetapkan Kementerian Kesihatan bagi kes positif COVID-19 yang mengalami gejala ringan atau tidak bergejala.

“Adalah dimaklumkan bahawa Seri Paduka Baginda berdua hanya mengalami gejala ringan.

“Kesihatan Seri Paduka Baginda berdua secara amnya adalah dalam keadaan baik dan tidak membimbangkan,” katanya dalam kenyataan menerusi Facebook Istana Negara, hari ini.

Pada masa sama, Seri Paduka Baginda menasihatkan semua rakyat agar sentiasa berwaspada dan mengamalkan kawalan kendiri meskipun negara telah memasuki fasa peralihan endemik, Jumaat lalu.

“Seluruh rakyat diseru untuk bersama mendoakan semoga Seri Paduka Baginda berdua dikumiakan kesembuhan dengan segera serta dikurniakan keafiatan yang berpanjangan,” katanya.


Buku ‘Somalia Belang Harimau Besi’ dicadang jadi silibus pelajaran

SUNGAI PETANI, 13 Syaaban 1442H, Sabtu – Dewan Bahasa dan Pustaka (DBP) bercadang untuk berbincang bersama dengan Kementerian Pendidikan (KPM) dalam usaha menjadikan buku ‘Somalia Belang Harimau Besi’ sebagai sebahagian silibus pelajaran di sekolah.

Timbalan Ketua Pengarah Operasi DBP, Abd Halim Harun berkata, ini kerana buku itu sangat sesuai dalam menerapkan semangat patriotik dikalangan pelajar dengan kisah benar mengenai pejuangan dan kehebatan tentera Malaysia menghadapi pertempuran di Somalia pada tahun 1993.

“Kita mungkin akan berbincang lanjut dengan bahagian ko-kurikulum KPM sebab Dewan Bahasa (berada) di bawah KPM, jadi agak mudah untuk kita bincang lebih lanjut supaya perkara ini boleh kita usulkan untuk diangkat menjadi sebahagain daripada silibus itu,” katanya seperti dipetik Astro Awani.

Mengulas lanjut, Abd Halim berkata, buat permulaan DBP telah mencetak sebanyak 1,000 naskah buku berkenaan.

Katanya, DBP akan bekerjasama dengan Perpustakaan Negara untuk mempromosi buku berkenaan agar ia boleh didapati di rak-rak buku perpustakaan awam dan perpustakaan sekolah di seluruh negara.

“Kalau boleh kita nak menggalakkan lebih ramai lagi yang terlibat dalam tentera bukan setakat darat, laut dan udara supaya datang bekerjasama dengan DBP,” ujarnya.

Buku itu ditulis oleh Mejar Jeneral Datuk Mohd Halim Khalid berdasarkan pengalaman peribadinya ketika bertugas di Somalia bersama-sama rakan seperjuangannya, pasukan MALBATT 1 sehingga berjaya dalam misi mereka.

Ia memaparkan peranan dan sumbangan besar tentera Malaysia dalam usaha untuk menyelamatkan renjer Amerika Syarikat (AS) daripada kematian seperti dalam filem Black Hawk Down.

Bagaimanapun, filem itu tidak tepat memaparkan keperwiraan renjer negara dalam ikhtiar untuk mengembalikan keamanan dan kestabilan di Somalia.

Pada hakikatnya, lebih daripada 100 orang tentera Malaysia, daripada MALBATT 1 bertarung nyawa untuk menyelamatkan rakan mereka daripada AS.

Seorang daripada perajurit negara terkorban dalam usaha mengeluarkan tentera AS yang terperangkap di Bakara.


Pentingnya prinsip Raja Berperlembagaan, Demokrasi Berparlimen

KUALA LUMPUR, 9 Rabiulawal 1442H, Isnin – Raja-Raja Melayu yang menghadiri perbincangan khas di Istana Negara semalam menegaskan pentingnya prinsip Raja Beperlembagaan dan Demokrasi Berparlimen mengutamakan kebajikan rakyat jelata.

Penyimpan Mohor Besar Raja-Raja, Tan Sri Syed Danial Syed Ahmad berkata, prinsip tersebut turut diterjemahkan melalui budaya pemerintahan meluhurkan Perlembagaan dan mendaulatkan undang-undang pada setiap masa.

“Raja-raja turut menegaskan pentingnya prinsip Raja Berperlembagaan dan Demokrasi Berparlimen diterjemahkan melalui budaya pemerintahan yang pada setiap masa meluhurkan Perlembagaan Negara dan mendaulatkan undang-undang dan mengutamakan kebajikan rakyat jelata,” katanya dalam satu kenyataan.

Tan Sri Syed Danial berkata, perbincangan itu memahami keseriusan implikasi permohonan kerajaan supaya darurat diisytiharkan terhadap imej negara, pandangan dunia antarabangsa, keyakinan pelabur dari luar dan dalam negara serta aspek kemakmuran negara dan kehidupan rakyat jelata.

“Baginda (Yang di-Pertuan Agong Al-Sultan Abdullah Riáyatuddin Al-Mustafa Billah Shah) dengan kearifan dan bijaksana berpendirian amat penting untuk perkara tersebut dibincangkan bersama Raja-Raja Pemerintah,” katanya.

Dalam perbincangan dengan Raja-Raja Melayu, Seri Baginda bertitah tiada keperluan untuk darurat diisytiharkan di negara ini.

Perbincangan itu dihadiri oleh Sultan Terengganu, Raja Perlis, Sultan Selangor, Yang Dipertuan Besar Negeri Sembilan, Sultan Johor, Sultan Perak, Sultan Kedah dan Pemangku Raja Pahang.

Sementara itu, Tan Sri Syed Danial berkata, Raja-Raja Pemerintah turut menzahirkan penghargaan kepada Yang di-Pertuan Agong kerana memilih melakukan rundingan dan konsultasi sebelum memberikan sebarang perkenan dan menzahirkan apa-apa keputusan.

“Semangat tersebut adalah selaras dengan budaya syura yang sangat dianjurkan oleh Islam ketika ummah menghadapi sesuatu persoalan yang memerlukan penyelesaian,” katanya.

Syed Danial berkata dalam perbincangan tersebut, Raja-raja telah mencambahkan pandangan dan menzahirkan pendapat secara terbuka dan berterus-terang dalam semangat saling menghormati agar dapat dijadikan bahan panduan dan rujukan Seri Paduka Baginda membuat ketetapan.

Katanya, Raja-Raja juga berpendirian pentingnya dihormati mekanisme semak dan imbang antara pelbagai cabang kerajaan dan peranan Seri Paduka Baginda untuk mengimbangkan pelbagai tuntutan demi menjamin berlakunya keadilan dan membatasi sebarang unsur penyalahgunaan kuasa. – Bernama


Ketua keluarga mengaku salah ekploitasi seks terhadap isteri, anak

KLANG, 16 Zulhijjah 1441H, Khamis – Seorang ketua keluarga mengaku bersalah di Mahkamah Sesyen di sini hari ini, atas dua pertuduhan melakukan eksploitasi seks terhadap isteri dan anaknya, antara Januari 2015 dengan Februari tahun ini.

Tertuduh yang berumur 43 tahun dan bekerja sebagai pemandu lori itu membuat pengakuan berkenaan, selepas kedua-dua pertuduhan dibacakan terhadapnya oleh jurubahasa mahkamah, di hadapan Hakim Datuk Ahmad Zamzani Mohd Zain.

Mengikut pertuduhan pertama, lelaki itu didakwa melakukan eksploitasi seks dengan menggunakan paksaan terhadap isterinya yang berumur 37 tahun, di kawasan loji air dan di satu unit kondominium di Batu 9 Cheras antara Januari 2015 dengan Mei 2019.

Dia dituduh mengikut Seksyen 13(b) Akta Antipemerdagangan Orang dan Antipenyeludupan Migran (ATIPSOM) 2007, yang membawa hukuman penjara tidak kurang tiga tahun dan maksimum 20 tahun, serta boleh dikenakan denda, jika sabit kesalahan.

Bagi pertuduhan kedua, lelaki itu didakwa melakukan eksploitasi seks terhadap anaknya yang berumur 13 tahun, di unit kondominium sama antara Januari 2019 dengan Februari tahun ini.

Dia dituduh mengikut Seksyen 14 ATIPSOM 2007, yang membawa hukuman penjara tidak kurang tiga tahun dan maksimum 20 tahun, serta boleh dikenakan denda, jika sabit kesalahan.

Timbalan Pendakwa Raya Evangelin Simon Silvaraj, tidak menawarkan jaminan bagi kedua-dua pertuduhan itu, memandangkan lelaki itu mempunyai pertalian rapat dengan mangsa dan kesalahan yang dilakukannya adalah serius.

Tertuduh yang tidak diwakili peguam bagaimanapun meminta mahkamah meringankan hukuman yang akan dikenakan terhadapnya.

Mahkamah tidak membenarkan tertuduh diikat jamin dan menetapkan 19 Ogos untuk serahan fakta kes. -Bernama


Tiga kluster baharu, dua babitkan tempat kerja

KUALA LUMPUR, 17 Jamadilawal 1442H, Jumaat – Tiga kluster baharu COVID-19 dilaporkan hari ini melibatkan Pulau Pinang, Johor, Pahang dan Selangor, dengan dua daripadanya membabitkan kluster tempat kerja.

Ketua Pengarah Kesihatan, Tan Sri Dr Noor Hisham Abdullah berkata, kluster berkenaan dikesan hasil saringan individu bergejala dan saringan bersasar di tempat kerja.

Dua kluster di tempat kerja itu ialah Kluster Rawa Akasia yang melibatkan daerah Timur Laut, Barat Daya, Seberang Perai Tengah dan Seberang Perai Selatan di Pulau Pinang serta Kluster Jalan Perindustrian di Kulai, Johor.

“Kes indeks bagi kluster Rawa Akasia, iaitu kes ke-100,149 yang dilaporkan positif pada 24 Disember melalui saringan individu bergejala dengan sejumlah 322 individu disaring dan 117 kes dikesan positif COVID-19,” menurutnya dalam kenyataan mengenai perkembangan COVID-19 hari ini.

Beliau berkata, kes indeks Kluster Jalan Perindustrian dilaporkan positif melalui saringan bersasar di tempat kerja dengan sejumlah 95 individu disaring dan 20 kes dikesan positif.

Kluster ketiga, Kluster Rantau Semarak membabitkan kawasan Maran di Pahang dan daerah Gombak di Selangor yang kes indeks didapati positif melalui saringan individu bergejala dengan 69 individu disaring dan 18 kes positif, katanya.

Dr Noor Hisham berkata, empat kluster tamat hari ini iaitu Kluster Bukit Dalam, Kluster Chengal, Kluster Penjara Reman dan Kluster Avenue menjadikan jumlah kluster tamat pula 290.


Iktiraf UEC ‘taktik’ senyap lenyapkan bahasa kebangsaan

Oleh Zuhayati Yazid

BANGI, 4 Jamadilawal 1444H, Selasa – Kerajaan tidak wajar mengikut tuntutan Dong Zong mengiktiraf Sijil Peperiksaan Bersepadu (UEC), memandangkan silibusnya bertentangan dengan dasar pendidikan kebangsaan.

Apatah lagi, sijil berkenaan jelas ‘berkiblatkan’ sukatan pendidikan dari Taiwan dan China, yang bertentangan dengan sistem pendidikan di negara ini, kata Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raouf Husin.

Atas dasar itu, beliau menyifatkan pengiktirafan kepada UEC sebagai tidak adil kepada rakyat yang memberikan kesetiaan sepenuhnya pada negara.

“Ia juga tidak adil kepada pelajar yang berhempas pulas mengikut pelajaran di sekolah aliran kebangsaan dan menduduki Sijil Pelajaran Malaysia (SPM) yang diwajibkan untuk lulus mata pelajaran Bahasa Melayu dan Sejarah bagi kelayakan untuk memasuki institusi pengajian awam, manakala UEC pula tidak menepati syarat demikian.

“Keadaan ini bukan sahaja merosakkan sistem pendidikan negara tetapi lebih dahsyat adalah cubaan untuk mencabul Perlembagaan dengan melenyapkan penggunaan bahasa kebangsaan negara – bahasa Melayu dan mengagungkan bahasa lain iaitu bahasa Cina.

“Ini adalah tindakan secara senyap untuk melenyapkan bahasa Melayu di bumi ini,” katanya ketika dihubungi Ismaweb.net, hari ini.

Sebelum ini, Dong Zong dilaporkan menggesa kerajaan baharu mengiktiraf UEC dan memberi peruntukan kekal kepada sekolah aliran persendirian Cina.

Menurut laporan Sin Chew Daily, mesyuarat bersama Dong Zong kali ke-93 sebulat suara meluluskan dan menerima 11 cadangan termasuk menggesa Pengerusi Pakatan Harapan (PH) mengiktiraf UEC serta menginstitusikan Sekolah Menengah Persendirian Cina secepat mungkin.

Mengulas perkara itu, Abdul Raouf menegaskan, pengiktirafan UEC secara tidak langsung dianggap sebagai satu pengkhianatan kepada pelajar di bawah Kementerian Pendidikan (KPM).

“Pelajar-pelajar di sekolah bawah KPM sanggup mengetepikan perkauman demi perpaduan pelbagai bangsa di negara ini.

“Sementara UEC langsung tidak mematuhi dasar pendidikan kebangsaan malah setiap peperiksaan yang dibuat dilakukan sendirian dan keadaan ini jauh berbeza dengan sistem pendidikan negara yang dikawal oleh Majlis Lembaga Peperiksaan dan dibuat secara berpusat,” katanya.


Rejim penjajah Israel culik remaja Palestin

BAITULMAQDIS, 17 Ramadan 1444H, Sabtu – Rejim penjajah Israel menahan enam warga Palestin dalam serbuan di Baitulmaqdis dan Hebron semalam.

Menurut sumber tempatan Palestin, rejim pengganas itu menculik empat remaja Palestin termasuk dua bekas tahanan selepas menyerbu kediaman di sekitar Hebron.

Tentera pengganas itu secara zalim menyerang tahanan di hadapan ahli keluarga mereka.

Terdahulu, berlaku pertempuran di bandar Beit Ummar, Hebron selepas tentera pengganas menyerang dan menggeledah kediaman penduduk tanpa alasan.

Pasukan berkenaan kemudian melepaskan tembakan dan gas pemedih mata ke arah remaja Palestin sehingga mengakibatkan dua remaja cedera akibat terkena peluru hidup.

Pada masa sama, tentera rejim itu juga menyerang bandar Al-Ram di utara Baitulmaqdis dan menculik remaja yang terlibat dalam serbuan.

Sejak kebelakangan ini, rejim sering membuat serbuan dua kali sehari di kediaman-kediaman penduduk Palestin di Tebing Barat dan Baitulmaqdis.

Menurut statistik yang dikeluarkan pihak berkuasa Palestin, kira-kira 476 rakyat Palestin termasuk 74 kanak-kanak dan sembilan wanita diculik rejim tentera pengganas haram sepanjang bulan lepas. – Agensi